4. gaia

HARREMAN JURIDIKOA ETA ESKUBIDEAK

1) Harreman juridikoa

2) Eskubideak

3) Eskubideak eskuratzea eta galtzea

 a) Sortzea eta eskuratzea

b) Eskualdatzea eta jaraunstea

c) Azkentzea eta galtzea

4) Eskubideak erabiltzea

a) Eskubideak erabiltzeak dituen mugak

i) Fede onaren printzipioa, eskubideak erabiltzeko

eskakizuna.

ii) Eskubidearen abusua debekatzea

5) Denbora igarotzeak harreman juridikoetan duen eragina:preskripzioa

eta kaduzitatea

a) Denbora neurtzea

 b) Preskripzioa

i) Kontzeptua eta oinarria

ii) Egitura

iii) Preskripzioaren hasiera

iv) Preskripzioaren epeak

v) Preskripzioa etetea

c) Kaduzitatea

1) HARREMAN JURIDIKOA

Arestian esan dugunez, pertsona da zuzenbidearen funtsezko subjektua, baina

pertsona ez dugu soilik isolaturik aintzat hartuko, ingurune batean kokatua baizik. Giza

multzo baten partaidea da, bizi deneko gizartearen partaidea da, ingurune ekonomiko,

familiar, moral eta politiko batean bizi da, non bere nortasuna garatuko duen. Pertsona,

fisikoa zein juridikoa alegia, giza subjektua dugu, beste pertsonekin harremanetan

sartzen baita bere beharrizanak asetzeko eta bere interesak lortzeko.

 Harreman juridikoa ez da legezko kontzeptu batetik eratortzen eta beraz, ez

dugu bere definizioa lege batean aurkituko, aitzitik, doktrinak asmatutako ideia dugu

hau. SAVIGNIk eman zuen ezagutzen dugun lehen definizioa: harreman juridikoa, arau

juridiko batek zehazten duen pertsona batek bestearekiko duen harremana da. Aipatu

arauak gizabanako bakoitzari esleitzen dio ahalmen eremu bat, non bere borondatea

besteen borondateen gainetik nagusitzen den.

 Definizioa: bi pertsona (fisiko zein juridiko) edo gehiagoren arteko harremana

da, zeinaren bitartez batek besteari jokaera bat galda diezaiokeen, botere publikoaren

hertsapenaz lagundurik. Aipatu jokaeraren objektua zerbait egitea edo zerbait ez

egitea izan daiteke, alegia, jarduera aktibo bat edo ez-egite bat. Beraz, zuzenbideak

xedatzen duen harreman juridikoak ahalmenak eta eginbeharrak eratxikitzen dizkie

subjektuei.

 Hortaz, harreman juridikoan alde aktiboa izango dugu, zeinek jokaera galdatu

ahal izango duen eta alde pasiboa, jokaera egin beharko duena alegia.

 Aipatu definiziotik harreman juridikoaren ondoko ezaugarriak atera ditzakegu:

 a) Pertsonen arteko harremana izango da beti: ezin dezakegu esan harreman

juridikoa gauzekikoa denik edo pertsona eta gauzen artean sortzen denik.

 b) Juridikoa da: arau batek gizartean ematen den errealitate edo harremana

babestu behar du, hots, espresuki eraendu behar du. Oinarrian gizarteko errealitate bat

edo giza harreman bat egon arren, hori ez da nahikoa izango, harreman juridikoa izan

dadin, aipatu errealitatea espresuki arauak jaso behar baitu. Hortaz, aipatu

errealitateaz gain antolaketa juridikoak horri buruzko arauketa egin beharko du giza

harremana harreman juridikoa dela zehaztuz.

 c) Hertsagarria da: harreman juridikoak babesten duen ahalmena antolaketa

juridikoak eskaintzen dituen baliabide hertsagarrien bitartez galda daiteke. Hori dela

eta jokaera hori egitera behartua dagoen pertsonak bete nahi ez badu zuzenbidearen

baliabideen bitartez egitera betearazi diezaiokegu.

2) ESKUBIDEAK

 Eskubidea harreman juridikoaren egoera aktiboa da, pertsona bati bere

interesen defentsan aritzeko zuzenbideak emandako ahalmena da, zeina zuzenbideak

arautzen dituen baliabide hertsagarrien bitartez erabili ahal izango den. Azken finean,

eskubidea behartze juridikopean pertsona batek beste bati zerbait egin dezan edo egin

ez dezan galdatzeko ahalmena da.

 Eskubideen egitura honako hau da:

 a) Subjektua: eskubide orotan beharrezkoa da subjektua egotea, hau da,

ahalmena duen pertsona egotea, eskubidearen muina ahalmena baita. Eskubidea

pertsona zehatz batena izatea titulartasun izenarekinezagutzen da.

 b) Objektua: eskubideak mugatzen duen errealitateko eremua da. Izan ere,

harreman juridikoak kontuan hartzen dituen interes eta ondasunak.

c) Edukia: subjektuak lotzen dituzten eskubide eta betebeharren multzoa da.

Batetik, jarduera aktiboak izango ditugu, eskubideak alegia, eta bestetik, jarduera

pasiboak edo betebeharrak. Hortaz, eskubidearen edukia titularrak beste bati jarduera

zehatz bat galdatzeko ahalmena izango da, zeina baliabide hertsagarrien bitartez

galda daitekeen.

3) ESKUBIDEAK ESKURATZEA ETA GALTZEA

a) Sortzea eta eskuratzea

 Eskubidea mundu juridikoan sor daiteke baina subjektu batek eskura dezan

beharrezkoa dugu eskuratzea. Hau da, eskubidea sortzea eta subjektu batek

eskuratzea ez da beti gertatzen.

 Eskuratzea ondoko eretara egin daiteke:

 a) Legezko eskuratzea eta borondatezko eskuratzea.

 -Legezko eskuratzea edo eskuratzea "ex lege": kasu honetan subjektu

batek titulartasuna lortzen du legeak hala xedatzen duelako eta banakoaren

borondateak ez du esku hartzen. Hau da, legeak xedatzendituen baldintzak gertatzen

direnean, subjektuak eskubidea eskuratzen du. Kasu, haurrak, jaio den unetik,

eskubidea du bere gurasoengandik mantenua jasotzeko.

 -Borondatezko eskuratzea: gizakien borondateak erabakitzen du

eskubidearen eskuratzea eta honek izango duen eremua. Dena dela, badira zenbait

kasu borondatezkoak direnak eta ez, ordea, negoziagarriak. Adibidez, kalte egiteak

kalte-ordaina ordaintzea eragiten du.

 b) Jatorrizko moduz eta modu eratorriz eskuratzea.

 - Jatorrizko moduek aurreko eskubidearen gaineko titulartasunarekin inolako

harremanik ez duen eskuratzea adierazten dute. Izan ere, baliteke aurretik inolako

eskubiderik ez egotea edo aurreko titularrak eskubidea galtzea, eta kasu horietan,

eskubidea eskuratzen duen titularrak ez du inorengandik aipatu eskubidea eskuratzen.

Hau gertatzen da, esaterako, arrantzan dagoenak arrainaren jabetza eskuratzen

duenean; liburu bat idatzi eta argitaratzen duen idazleak horren gaineko eskubideen

titulartasuna eskuratzen du, aipatu eskubideak inorengandik jaso ez dituelarik.

- Modu eratorriz eskuratzea edo eskuratze eratorria: eskuratze mota honetan

eskubidea aurreko titularrarengandik jasotzen du eskuratzaile berriak, besterentzea

oinarria duen kausa baten bidez eta egoera eta ezaugarri jakin batzuekin.

 Eskuratze eratorrian ondoko arauak eraentzen du: inork ezin dio berak ez

duena beste bati eman. Aipatu arautik bi ondorio lor ditzakegu: batetik, inork ezingo

duela zortasun batekin zamaturik dagoena kargarik gabe besterendu eta bestetik, inork

ezingo diola berak ez duena beste bati eman.

 Horren guztiaren ondorioz, eskuratutako titulartasuna aurreko titulartasunaren

menpe egongo da eta, hortaz, aurreko titulua eraginik gabekoa bada, eskuratze berria

ere halakoa izango da. Era berean, eskuratze berria aurreko egoerak mugatuko du,

hots, aurreko titulartasunak bahitura balu titular berriak bahitura hori pairatu beharko

luke.

b) Eskualdatzea eta jaraunstea

Eskubideen besterentze edo eskualdatzeak nahitaezko baldintza gisa

eskubideak eskualdagarriak izatea du. Erregela orokorra ondarezko eskubideak

eskualdagarriak izatea dugu, nortasun eta familia eskubideak, ordea, eskualda

ezinekoak izango dira.

 Oinordetza kasuan, hitzak adierazten duenaren arabera, subjektuak daukan

lekua beste batek hartzen du.

a) Ondasun guztien jaraunstean, subjektuak beste batek zuen lekua hartzen du,

izaeragatik edo legearen arabera eskualda ezinak ez diren eskubide guztietan.

Subjektu berria aurrekoaren jaraunslea da egoera juridiko guztietan (eskubide eta bai

betebeharretan ere). Fenomeno horren agerpen tipikoa, pertsona fisikoei dagokienez,

jaraunstea dugu, ("mortis kasua" delako negozio juridikoa) jaraunsleari hildakoaren

harreman juridikoak eratxikitzeko ohiko modua baita.

 b) Ondasun batzuen jaraunsteak, ordea, subjektuak eskubide zehatzen

titulartasuna eskuratzen duela adierazi nahi du. Hala ere, ondasun batzuen jaraunstea

"mortis kausa" negozio juridikoa izan daiteke, legatua alegia. Horregatik, eta

nahasketarik egon ez dadin, ondasun batzuetarako "inter vivos" jaraunsteari

eskualdatzea deituko diogu

c) Azkentzea eta galtzea

 Eskubideak sortu aldatu eta azkentzen dira. Sortzea eta eskualdaketa azaldu

ondoren, eskubideen azkentzea ikusiko dugu. Baina azkentze mota ezberdinak

azaltzen hasi baino lehen, kontuan izan azkentzeak, titulartasuna duenarentzat

eskubidea galtzea suposatzen duela.

 Eskubideen azkentzeko kariak:

 a) Titulartasuna duenaren heriotza: azkentze mota hau gertatzen da soilik

nortasunezko eskubideetan (izena, adibidez) erabat familiako eskubideetan (gurasoen

agintea, adibidez) eta pertsonalak gisa eratu diren ondarezko eskubideetan (kasu,

gozamena). Bestelako ondarezko eskubideak, oro har, jaraunsleek eskuratuko dituzte

eta, beraz, ez dira azkenduko.

 b) Gauzaren galera: eskubide bat gauza bati dagokionean, gauza horren

galerak, suntsidura fisiko edo juridikoak alegia, eskubidearen azkentzea suposatzen

du. Hala ere, kredituko eskubideak gauzaren galeragatik ez dira beti azkentzen.

 c) Eskubideak epemuga balu, epea bukatzerakoan azkentzen da eta baita

baldintzapekoa izanez gero, aipatu baldintza betetzerakoan ere. Bestalde, denboraldi

jakin batean eskubidearen titulartasuna duenak erabiliko ez balu, aipatu eskubidea

azken liteke. Nortasun eta familiako eskubideak, ordea, biziartekoak dira oro har,

titulartasuna duenaren bizitza osorako alegia.

 d) Eskubideak babesten duen interesa betetzeagatik, kasu, zordunak zor duena

kitatzen duenean hartzekodunak bere interesa betea ikusten du eta hortaz, eskubidea

azkenduko da.

 e) Eskubideen nahasmendua kreditu eskubideetan edo eskubide errealetan

eskubideen bateraketa: subjektu berak eskubide berean hartzekodun edo zordunaren

egoerak eskuratzen dituenean, kreditu eskubideak badira eskubideen nahasmendua

gertatuko da eta eskubide errealak badira eskubideen bateraketa. Kasu honetan ere

dagokion eskubidea azkenduko da. Adibide batekin hobeto ulertuko da:

 - 6000 euroko zorra duen pertsona hiltzen denean eta hartzekoduna bere

oinordekoa denean, jaraunspena dela medio, aipatu oinordekoaren ondarean batuko

dira hartzekoa edo kreditua eta zorra. Argi ikusten da, beraz, kasu honetan, bera ez

dela bere buruaren zorduna izango, eta hortaz, eskubidea azkenduko da.

 - Eskubide errealen kasuan beste adibide hau jar dezakegu: usufruktuduna,

usufruktua duen gauzaren gaineko jabetza lortzen badu, bi eskubideen bateraketa

gertatuko da eta usufruktua azkenduko da, jabetzak gauzaren gaineko erabilpena

berez ziurtatzen duenez, ez du usufruktu bezalako eskubide errealik behar.

 f) Eskubideei uko egitea: egintza honen bidez titularrak bere eskubidea galtzen

du, modu zehatzean eskubide hori inori eratxiki gabe.Eskubideei uko egitea titularrak

egiten duen borondatezko egintza da, zeinaren bitartez eskubidea azkentzea bilatzen

duen.

 - Alde bakarreko egintza da, hortaz, titularraren borondatea nahikoa izango da

eta ez du beste inoren adostasunik behar, ezta inori jakinarazi behar ere.

 - Egintza honen bitartez uko egindako eskubidea ezzaio inori eratxikitzen.

 - Borondatezko egintza da.

 - Egintza honek duen helburua titularrarena den eskubide bati uko egitea da.

Baldintzak:

 - Uko egin nahi duen titularrak jarduteko gaitasuna izan behar du eta baita

xedapenezko ahalmena uko egin nahi den eskubidearengain ere.

 - Uko egiten duena uko egin nahi den eskubidearen titularra izatea.

 - Eskubidea ukagarria izatea. Honi buruz KZren 6.2.artikuluak zera adierazten

du "Lege aplikagarria hala nahita baztertzea eta lege horretan aitortutako eskubideei

uko egitea baliozkoak izango dira, bakarrik, interes edo ordena publikoa hautsi ez eta

ez dietenean hirugarrenei kalterik egiten". Hortaz, uko egiteak Kode Zibilak eskubideei

uko egiteko ezartzen dituen mugak izango ditu, hots, batetik interes edo ordena

publikoa ez aurkatzea eta bestetik hirugarrenak ez kaltetzea.

 Interes publikoa edota ordena publikoa aipatzen denean norbanakoen interesen

esparruaren gainetik dauden eskubideak daudela adierazi nahi da, hortaz, banakoek

ezin dituzte interes horiek xedatu.

 Egin-eginean ere, eskubide ukaezinen zerrenda egitea alferrekoa eta neketsua

da oso. Dena dela, orokorrean esan daiteke ondare izaera ez duten eskubideak

ukaezinak direla, besteak beste, gaitasuna, nortasunaren eskubideak eta familia

egoera juridikoak.

 Bukatzeko, uko egiteak balio izan dezan, ezin die gainontzekoei kalterik egin.

Honen adibide gisa aipa dezakegu zordunak ezin duela bere hartzekodunei kalte

sortaraz diezaiokeen egintzarik egin.

4) ESKUBIDEAK ERABILTZEA

 Eskubidea auzian zein auzitik kanpo erabil daiteke.Nori dagokio eskubidea

erabiltzea? Bi dira eskubideak erabiltzeko baldintzak:

 a) Jarduteko gaitasuna.

b) Legitimazio aktiboa eskubidea erabiltzeko ahalmena duenak izango du;

aitzitik, legitimazio pasiboa eskubidearen erabilia izatea jasan behar duenak edukiko

du.

a) Eskubideak erabiltzeak dituen mugak

i) Fede onaren printzipioa, eskubideak erabiltzeko eskakizuna.

Fede ona zuzenbide zibilak behin eta berriz aipatzen duen kontzeptua da.

KZren 7.1. artikuluak honela dio: "Eskubideak onustearen eskakizunekin bat etorriz

egikaritu beharko dira".

Dena dela, zeri deritzogu onustea? Giza jokaera zehatz bati deritzogu.

Horrexegatik, fede ona da zintzotasunak eta etikak gizarte kanonekin bat etorriz,

gizabanakoei harreman juridikoetan ezartzen dieten eginbeharren multzoa. Hori dela

eta, fede onaren aurkakoa da, trafiko juridikoari gizarte kontzientziak ezartzen dizkion

erregelen arabera, eskubidea erabilzea desleial bihurtzen duten modu zein

inguruabarrek.

 Kasu tipikoak:

 1. Norberaren egintzen aurka joatearen debekua. Printzipio honek zera

debekatzen du: titularrak aldez aurretik erabili duen kontrako moduan eskubidea

erabiltzea. Hortaz, legeak debekatzen du pertsonak auzian juridikoki eragingarria den

jokaera bat burutzea eta gero eskubidea erabiltzearen aurretik burututako jokaerarekin

bat ez datorren eskabidea egitea, egoera gatazkatsuasortuz.

 2. Eskubideak dagokien unean erabiltzea. Antolaketajuridikoak debekatzen du

titularrak, isilune luze baten ondoren bere eskubidea erabili gabe, beranduago bere

eskubidea erabiltzea, eskubidea jasan behar duenaren konfiantza urratuz, zeinek

erabiliko ez zenaren ustea baitzuen.

 3. Arrazoi formalengatik deuseztasunaz abusatzea. Negozio juridiko bat

formazko akatsen bat duela jakinda burutzen bada, honek ekiditen du gerora

deuseztatzea.

 4. Obligazioak betetzerakoan fede onak kreditu eskubideen erabiltzearen

arauak leuntzea galdatzen du. Adibide gisa aipa dezakegu ondorengo adibidea: ez

litzateke zilegia izango, eta hortaz, fede onaren printzipioaren aurkakoa litzateke,

hartzekodunak zordunari txekearen bitartez ordainketa egitea ez onartzea, zorraren

zenbatekoa dela eta, diruz egitea ohikoa ez denean.

Fede onaren aurkako ondorioak honako hauek dira:

 1. Eskubidea erabiltzea ez onartzea edo zilegitzatez hartzea.

 2. Jardutako jokaeraren legezko aurkakotasuna, zeinek kalteak sortu baldin

baditu kalte-ordaina ordaintzeko beharra sor dezakeen.

ii) Eskubidearen abusua debekatzea

Erregela klasikoari jarraiki, bere eskubidea erabiltzen duenak ez dio inori

kalterik sortarazten. Eta hau honela izango da nahiz eta titularrak bere eskubidea

erabiltzerakoan beste bati kaltetzen badio, eskubidea izateak kaltetuaren

erreklamazioa geldiarazten baitu.

 Mende honetan gainditu izan da aipatu printzipio klasikoa, banakoek duten

erabateko ahalmena beren eskubideak erabiltzeko printzipioaren aurrean beste

ikuspuntua zabaldu baita doktrina eta jurisprudentziaren eraginez, hots, eskubideen

erabiltzeak gizartearen interesak errespetatu beharko ditu. Gaur egun, eskubidea ez

da gizabanakoaren borondate eremua, antzina ulertzen zenaren arabera,

gizabanakoaren interesa betetzeko tresna baizik, interes hori gizartean aintzat hartua

dagoen neurrian.

 1889ko Kode Zibilak ez zuen jaso eskubide abusua debekatzearen printzipioa,

eta beraz, zuzenbide zibilean Auzitegi Gorenaren 1944ko otsailaren 14ko epaian lehen

aldiz jasotzen da. Epai horrek Bartzelona ondoan dauden hondartzetatik harea kopuru

handia erauzi zuen enpresa kondenatu zuen, bere eskubidea erabiltzean aritu bazen

ere. Izan ere, erauzitako harea kopurua gehiegizkoaren eraginez hondartzaren azalera

murriztu zen eta Besosko San Adrianen zegoen zentral elektrikoa babesik gabe utzi

zuen eta, horren ondorioz, kalte handiak jasan zituen ekaitzak zirela-eta. Harea

erauzteko eskubideaz abusatu zuela ulertu zuen Auzitegi Gorenak.

 Kode Zibilaren 1974. urteko atari tituluaren aldaketa zela medio, jasotzen da

lehen aldiz printzipio hau, bere 7.2. artikuluak zeinak honela dion: "Legeak ez du

babesten eskubideaz abusatzea, ezta gizartearen aurka egikaritzea ere. Egite edo ezegite orok, egilearen asmoarengatik, egite edo ez-egitearen helburuarengatik edo

berori burutzeko inguruabarrengatik, begi-bistan gainditzen baditu eskubidea

egikaritzeko muga arruntak, hirugarrenari kalte eginez, orduan, kalte-ordain egokia

eman beharra dakar, eta abusuak jarraitzea eragotziko duen administrazio-neurriak

nahiz neurri judizialak hartu beharko dira":

 Aipatu artikuluan eskubide abusuaren debekua jaso arren, bere ezaugarriak

arestian aipatu dugun 1944. urteko AGren epaian azaltzen dira. Epai honek eskubide

abusuaren ondoko ezaugarriak jasotzen ditu:

 - Eskubideen erabiltzeak, objektiboki edo kanpotik ikusita, legezkoa izan behar

du. Horrela izango ez balitz, legez kontrakoa izango litzateke, eta hori ez da berez

eskubideaz abusatzea.

 - Eskubidea erabiltzeko dauden muga normalak nabarmen gainditzea.

 Kode Zibilak, bere aldetik ezaugarri subjektiboa erejasotzen du, hots, egilearen

asmoa aintzat hartzen du, norberarentzat onurarik gabe bestea kaltetzekoa alegia.

Honen ondorioz, legeak ez du babesten egileak eskubide horren erabiltzea nola

gauzatzen duen, eskubidearen interesa ez baitu gauzatzen, eta honela, aipatu

eskubidearen erabiltzea bidegabekotzat hartzen du.

 KZren 7.2. artikuluak jasotzen dituen ezaugarriak honako hauek dira:

 1. Titularraren "egite edo ez egite" bat: izan ere, ez egiteak abusua suposa

dezake; adibidez AGren 1963ko urriaren 30eko epaiaren kasua dugu. Epai horrek

kalteak ordaintzera kondenatzen zuen enpresa bat gas arazketa sistemarik ez

edukitzeagatik.

 Beste aldetik, egite edo ez egite horiek, izan daitezke materialak (Frantziako

jurisprudentziaren 1855eko epaia, gaur egun aipamen klasiko bihurtu dena: norbere

etxean eraikitako tximinia faltsua, zeinaren helburu bakarra auzoari argia kentzea

baitzen), zein juridikoak (adibidez, akzio judiziala ekitea beste baten eskubidearen

erabiltzea oztopatzeko soilik).

 2. Egilearen abusatzeko asmoa: osagarri subjektiboa dugu hau, eta honen

ondorioz, eskubidea erabiltzen duenak kalte egiteko asmoa behar izango du, edo

gutxienez, norberarentzat onurarik eza.

 3. Gehiegizko erabiltzea: aipatu KZren 7.2. artikuluak xedatzen duenaren

arabera, "egikaritzeko muga arruntak, hirugarrenari kalte eginez, gainditzen dituen

egite edo ez-egite orok" . Hortaz, arauak "muga arruntak" aipatzen duenean zer

adierazi nahi duen interpretatu beharko dugu: arauek zehaztutako mugak, behintzat,

ez dira izango, zeren horiek gainditzea legez kontrakoak bailitzateke eta ez litzateke,

ordea, eskubide abusua izango. Beraz, kasuan kasu aztertu beharko dugu eskubideak

erabiltzeak aipatu muga arruntak gainditu dituen ala ez. Horretarako, gizartean

egokitzat jotzen dena izan beharko dugu kontuan, eta gizartean eskubideen erabiltzeak

bete behar duen funtzioa ere.

 4. Gainontzekoei kaltea eragitea:aipatu kaltea beharrezkotzat jotzen du KZren

aipatu 7.2. artikuluak.

Eskubidearen abusuaren ondorioak

 KZren aipatu 7.2. artikuluaren arabera "...kalte-ordain egokia eman beharra

dakar, eta abusuak jarraitzea eragotziko duten administrazio-neurriak nahiz neurri

judizialak hartu beharko dira". Artikulu honek aipatzen dituen ondorioak, guztiak batera,

horietariko batzuk soilik edo banan-banan ezar daitezke, izan ere honako hauek

izanik:.

 1. Erabiltzea onartu ezin izatea: zuzenbideak ez du bere eskubidea abusuaz

erabiltzen duena babesten. Honek ez du esan nahi eskubidea bera azkentzen denik,

hortaz, titularrak erabili ahal izango du aurrerantzean. Zuzenbideak soilik debekatzen

du erabiltze era konkretu bat, abusuzkoa alegia, eta titularrak nahi zuen

eragingarritasuna ez du gauzaturik ikusiko.

 2. Kalte-ordaina: aipatu KZren 7.2. artikuluak xedatzen du dagokien kalteordaina ekarriko duela eskubideen abusuaz erabiltzeak. Zuzenbideak ez du galdatzen

doluz edo zabarkeriaz jardutea erantzukizuna dagoela onartzeko, jasotzen den

erantzukizuna objektiboa baita. Kaltetuak abusuaren existentzia, kalte konkretua eta bi

horien arteko harremana frogatu beharko du kalte-ordaina lortu ahal izateko, baina ez

ordea, kaltea sortarazteko egilearen asmoa.

 3. Neurri judizial eta administratiboak "abusuak jarraitzea eragotziko duten

neurriak" ezarriko dira KZren 7.2. artikuluaren arabera. Neurri hauek jadanik gauzatu

diren zein etorkizunean sor litezkeen kalteetarako aplika daitezke. Edozein kasutan

abusua existitzen denaren adierazpen judiziala beharrezkoa izango da.

5) DENBORA IGAROTZEAK HARREMAN JURIDIKOETAN DUEN

 ERAGINA:PRESKRIPZIOA ETA KADUZITATEA

a) Denbora neurtzea

 Denboraren neurketa KZren 5. artikuluak du arauturik "Besterik ezarri ezean,

epeak egunetan finkatu badira zenbaketa egun zehatz batetik hasita, egun hori

zenbaketatik kanpo geratu eta zenbaketa biharamunean hasiko da". Irizpidea neurketa

zibilarena da, hau da, egun osoa zenbatzen da, eta ez dira kontuan hartzen eguna

baino denbora atal txikiagoak. Horrela, kontratua egin zenetik hiru eguneko epea

zehazten bada gauza emateko, kontaketarako ez da kontuan hartuko kontratua egin

zen ordua (kontaketa naturala), eguna baino (kontaketa zibila). Horrela izanik, lehen

egun hori ez da kontuan hartzen, eguna baino denbora atal txikiagoa delako, eta

biharamunean hasiko da kontatzen. Azkeneko eguna oso-osorik zenbatzen dela ulertu

beharra dago, eta horren ondorioz, 24 ordu igaro ondoren epea bukatutzat joko da,

gaueko 12etan alegia.

 Epeak hilabeterik hilabetera, zein urtetik urtera finkaturik egongo balira, datarik

datara kontatuko lirateke, KZren aipatu 5.1. artikuluak xedatzen duena jarraiki "Epeak

hilabeteetan edo urteetan finkaturik badaude, epeok datatik datara zenbatuko dira".

Dena dela, epemugaren hilabetean zenbaketaren hasierako eguneko baliokiderik ez

balego, "epea hilaren azken egunean agortzen dela ulertuko da".

 Azkenik, neurketa zibilean jaiegunak sartu behar dira KZren 5.2. artikuluaren

arabera "Epeen kontaketa zibilean ez dira baztertzen jaiegunak". Hortaz, epeen

kontaketa zibilean egun naturalen arabera egingo dela esaten da.

 Aitzitik, auzietan epeen kontaketan jaiegunak baztertzen dira eta kasu honetan,

legeak epeen kontaketan astegunak soilik kontuan hartuko direla aipatzen du, eta ez

ordea, jaiegunak.

b)Preskripzioa

 Preskripzioak adierazten du eskubideen indarraldian denborak duen eragina,

denbora igarotzearen ondorioz, eskubideak eskura eta azkendu baitaitezke. Kode

Zibilaren 1930. artikuluak preskripzioaz ari denean instituzio desberdin bi horiek

jasotzen ditu.

Alde batetik, preskripzio eskuratzailea edo usukapioa: "Preskripzioaren bidez

eskuratzen dira, legean zehaztutako modu eta baldintzetan, jabaria eta gainerako

eskubide errealak", eta bestetik, preskripzio azkentzailea: "Halaber, eta modu berean,

preskripzioaren bidez azkentzen dira eskubide eta akzioak, horiek edozein motatakoak

izanik".

 Hala ere, guri dagokigunez, instituzio erabat desberdinak izanik toki

ezberdinetan aztertuko ditugu. Ikasgai honetan preskripzio azkentzailea ikusiko dugu

soilik, eskubide errealak aztertuko ditugun ikasgaietarako utziz preskripzio

eskuratzaileari dagokiona.

i) Kontzeptua eta oinarria

 Preskripzio azkentzaileak (hemendik aurrera preskripzioa, soilik) eskubidea

garaiz ez jardutearen ondorioz ahalmen hori galtzeasuposatzen du, alegia, titularrak

bere eskubidea erabiltzeko ahalmena galtzea.

 Oinarria: atal honetan preskripzio azkentzailea zertan oinarritzen den aztertuko

dugu. Doktrinak bi ikuspuntutik aztertu nahi izan du preskripzioa:

a) Subjektuen ikuspuntuaren arabera, eskubidearen titularrari eskubidea

erabiltzea axola ez diola edota erabiltzeari uko egin diola uste izateak

preskripzioa bidezkotzen du.

b) Objektuen ikuspuntuaren arabera preskripzioa segurtasun juridiko nahiz

trafiko juridikoaren interesek bidezkotzen dute. Izan ere, eskubidearen

ezorduko erabiltzeak eztabaidaezinak ziruditen egoerak zalantzan jartzea

suposatzen du.

ii) Egitura

 a) Subjektuak: KZren 1932.1. artikuluak zera dio: "Eskubideak eta akzioak

preskripzioaren bidez azkentzen dira edozein pertsonaren kalterako, bai eta pertsona

juridikoen kalterako ere, legeak ezarritakoaren arabera".

 Dena dela, epaileek ez dute ofizioz, euren kabuz alegia, preskripzioa kontuan

hartuko, aitzitik, interesdunak bere aldeko preskripzioa alegatu beharko du, epaileak

aintzat hartzea nahi badu. Bestela, preskribitu den eskubideak edo bera gauzatzeko

akzioak bizirik dirau. Honen adibide dugu honako hau: hartzekodunak hamabost urte

ditu, salbuespenak salbuespen, zordunari zorra galdatzeko. Hartzekodunak hamabost

urte eta egun batetara zorra galdatzen badio eta zordunak ordaindu nahi ez badio,

azken honek kreditua preskribitua dagoela espresuki adierazi beharko du, ostera,

hartzekodunak bere murtziloarekin aurrera jarrai dezake eta epaileak aipatu zorra

ordaintzera kondena dezake zorduna.

a) Objektua: KZren 1930.2. artikuluak dio eskubideak eta akzioak, edozein

motatakoak izanda ere, preskripzioaren eraginez azkentzen direla.

Honenbestez, preskripzioaren bitartez ondarezko eskubideak, kreditu

eskubideak eta eskubide errealetatik ondorioztatzen diren akzioak

azkentzen dira.

KZren 1936. artikuluaren arabera, merkataritzan dagoen edozein gauza

preskribigarria da. Hori dela eta, preskripzioaren erakundetik at gelditzen dira jabari

publikoko edo auzo-ondasunak, nortasuna eta familiari dagozkion akzioak eta

pertsonaren egoera zibilari dagozkion akzioak.

iii) Preskripzioaren hasiera

 KZren 1969. artikuluak zera dio: Eskubide eta akzioen preskripziorako epea

"preskripzio-epea zenbatuko da, akzio horiek egikaritu ahal izan diren egunetik". Beraz,

kasuan-kasuan zehaztu behar da preskripzioaren hasiera.

 KZren aipatu artikuluan azaldutako erregela orokorra xedapen berezi hauekin

osatzen da:

 1. Kreditu eskubideetan, kreditua jaio eta epea bete den unetik hasiko da

preskripzioaren epea.

 2. Ez-egiteko obligazioaren aurrean gaudenean preskripzioaren hasiera

emango da ez-egitearen kontrako egintza gertatzen denean.

 3. Eskubide absolutuetan preskripzioaren hasiera ematenda aipatu eskubidea

urratzen denean.

 4. Interes zein errentadun kapitalei buruzko eginbeharrak betetzea

erreklamatzeko akzioak erabiltzen direnean, akzioenpreskripziorako epea errentaren

zein interesaren azkeneko ordainketa egin zenetik zenbatzen da.

 5. Epaiak adierazitako eginbeharrak betetzeko akzioen kasuan preskripzioaren

epaia irmoa denean ematen da.

 6. Irainak edo kalumniak eragiteagatik erantzukizun zibila galdatzeko akzioaren

preskripzioa irainduak edo laidoztatuak ezagutu zuenetik hasiko da zenbatzen.

iv) Preskripzioaren epeak

 a) Eskubide errealetatik ondorioztatzen diren akzioen preskripzioa

 - Ondasun higigarrieiburuzko akzio errealak edukitza galtzen denetik 6 urtera

preskribituko dira. Gauza galdu, jende aurreko salmentan saldu, ebatsi edo lapurtu

izan den kasuetan ordea, ez da aipatu epea aplikatuko, eta edukitza galdu duenari

gauza berreskuratzeko bidea ematen dio.

 - Ondasun higiezinei dagozkien akzio errealak preskribitzeko 30 urte igaro

behar dira, eskubide errealen usukapioari buruz ezarritakoaren kalterik gabe.

- Hipotekako akzio erreala preskribitzeko 20 urte igaro behar dira.

- Edukitzea berreskuratu zein atxikitzeko akzioa preskribitzeko urtebete igaro

behar da.

b) Kreditu eskubideetatik ondorioztatzen diren akzioen preskripzioa

 - Arau orokorrak aipatu akzioen preskripzioaren epea 15 urtekoa dela dio.

Dena dela, beste epe batzuk ere aipatu egiten dira:

 - Bost urteko epea, ondoko kasuetarako

 \* Mantenu pentsioak ordaintzeko betebeharra galdatzeko akzioa.

 \* Akuren errenta ordaintzeko betebeharra galdatzeko akzioa.

\* Urtetik urtera zein epe laburragoetan egin behar den beste edozein

ordainketaren betebeharra. Orokorrean, interesak ordaintzeko

betebeharrak zein kapitalaren zatikako itzulketak eta gauzaren

salneurriaren zatikako ordainketak galdatzeko akzioei buruz ari dela

esan dezakegu.

 - Hiru urteko epea, ondoko kasuetarako:

\* Epaile, abokatu, erregistratzaile, notario, peritu, eta abarren

ordainsariak galdatzeko akzioak.

 \* Botikari eta irakasleen ordainsariak galdatzeko akzioak.

 \* Morroi eta langileen ordainsariak galdatzeko akzioak.

\* Ostalariei janaria eta gela ordaintzeko betebeharra eta beste

merkatariei saldutako gaien salneurria ordaintzeko galdatzeko akzioa.

- Urtebeteko epea, ondoko kasuetarako:

\*Erantzukizun zibiletik ondorioztatzen diren kalte-ordainak eskatzeko akzioa

v) Preskripzioa etetea

 KZren 1973. artikuluak dioenez "Akzioen preskripzioa geldiarazi egiten da,

akzio horiek auzitegietan egikaritzearen ondorioz, hartzekodunak epaiketatik kanpoko

erreklamazioa egitearen ondorioz eta zordunak zorra aitortzeko burututako edozein

egintzaren ondorioz".

 Bada, Kode Zibilak preskripzioa eteten duten hiru kasu arautzen ditu, ondokoak

alegia:

 1. Justizia auzitegietan eskubidea defendatzeko akzioa erabiltzea, dagokion

demanda jarriz.

 2. Eskubidearen titularrak auzitik kanpo egindako erreklamazioaz.

 3. Zordunak zorra onartzen duen edozein egitez.

Preskripzio eteteak ez du geldiaraztea esan nahi, igarotako denboraren

erabateko suntsipena baizik. Beraz, akzioaren epea hasieratik kontatzen hasi beharko

da berriro ere. Esate baterako, hartzekodunak, legez, hamabost urte ditu zordunari

hartzekoa galdatzeko, salbuespenak salbuespen. Hartzekodunak hamar urte igaro

ondoren zordunari zorra galdatzen badio, eta aipatuerreklamazioak ondoriorik ez badu

(zorduna kaudimengabea delako, kasu) hartzekodunak hartzekoa erreklamatzeko

berriro beste hamabost urte izango ditu, hau da, akzioaren epe osoa.

 Eskubide baten preskripzioa eten ahal izango du interesatuak auzitegian

egindako akzio batekin. Aipatu akzioa demanda jarri baino lehenagoko adiskidetze

ekitaldia geldiarazteko karitzat har dezakegu. Era berean, jurisprudentziak dohainezko

justizia onura eskatzean, preskripzioaren eteten dela erabaki du. Aitzitik,

jurisprudentziak erabaki du eskubidea defendatzeko ez dagokion akzioa erabiltzen

bada, aipatu erabiltzeak ez duela preskripzioa eteten.

Auzitegitik kanpoko preskripzio eteteko kasuetan edozein motatakoa izan

daiteke, hots, ahoz zein idatziz egindako erreklamazioa. Ahozko kasuetan

erreklamazioa egin dela frogatu beharko da, eta honek froga arazoak ekar ditzake.

 Preskripzioaz baliatu nahi duenak dagokion auzian baliarazi beharko du, horren

aldeko adierazpena eginez. Aipatu adierazpena egingo ez balu, epaileak ezingo du

ofizioz aintzat hartu, nahiz eta akzioa erabiltzekolegeak xedatzen duen epea igaro.

c) Kaduzitatea

Kaduzitatearen kontzeptua ez du Kode Zibilak espresukijasotzen. Era berean,

Kode Zibilak ez du zehazten aipatzen dituen epeak kaduzitatekoak edo

preskripziokoak direnik.

 Dena dela, doktrinak kaduzitate kontzeptua preskripziotik desberdintzen du.

Kaduzitateak, preskripzioak bezala, denbora igarotzea dela medio eskubideak

azkentzea suposatzen du. Hori dela eta, bien arteko desberdintasuna zertan datzan

aztertu beharko dugu.

 Jurisprudentziak, doktrinarekin batera, erakunde biak bereizten dituen

ezaugarriak finkatu dituzte, ondoko hauek izanik:

 a) Preskripzioa eten daitekeen bitartean, kaduzitatea amaiera bateko epemuga

da eta ezin da geldiarazi.

 b) Kaduzitatean interes orokorrak eragin gehiago dupreskripzioan baino, non

banakoen interesak nagusi diren.

 c) Kaduzitatea epaileak ofizioz onar dezake, preskripzioan gertatzen ez den

bezala, zein interesdunak salbuespen bitartez aplikatzea eskatu beharko dion.

d) Preskripzioa ondare izaera duten eskubide eta akzioei aplikatzen zaie

orokorrean, eta aurretik existitzen den eskubide bat defendatu eta gordetzeko akzioei

dagokienean; kaduzitatea berriz, ondare eskubideetatik at geratzen direnei eta

erabiltzen diren eskubide zein erreklamazioak onartzeak aldaketa juridikoak dakartzan

epeei aplikatzen zaie.

 e) Auzitegietako izapideak gauzatzeko epeak orokorrean kaduzitatekoak dira.

f) Azkenik, batzuetan legeak espresuki kaduzitateko epea dela zehazten du.

Kasu, langilearen kaleratzea auzitegien aurrean erreklamatzeko epea kaduzitatekoa da

legeak espresuki horrela ezartzen duelako.

5. gaia

GAUZAK ETA ONDASUNAK

1. Kontzeptua

2. Motak

a) Ondasun higigarriak eta higiezinak

b) Kontsumitzeko gauzak eta kontsumiezinak

c) Gauza suntsikorrak eta suntsiezinak

d) Gauza generikoak eta gauza zehatzak

e) Herri ondasunak eta ondasun pribatuak

 3. Ondarea

a) Kontzeptua

b) Ezaugarriak

 c) Ondare motak

i) Norbere ondarea

ii) Banandutako ondarea

iii) Ondare kolektiboa

1. KONTZEPTUA

Ondasunaren kontzeptua, gauzarena baino zabalagoa da. Ondasunaren

kontzeptuaren barnean balio ekonomikoa duten gauza guztiak sartzen dira, materialak

zein materiagabeak. Beraz, kontzeptu desberdin bi hauek bereiz ditzakegu ondoko era

honetan:

 Gauzak: munduko errealitateak dira, gorputza eta materia dute alegia, hortaz,

sentimenen bidez errealitate fisiko horretaz ohar gaitezke.

 Ondasunak: materialak zein materiagabeak ditugu, azken hauek, gizakien

eraginaren esparruan sartzen direnean, eta gizakiek jabetu eta eskura ditzaketenak

ondasun bilakatzen baitira. Aitzitik, gizakien eraginaren esparruan sar ez daitezkeenak

ez dira, zentzu juridikoan, ondasunak izango. Honenbestez, eguzkia eta hodeiak ez

dira ondasunak izango, ezin baikara beraiez jabetu, era berean argia, soinua edota

arnasten dugun haizea, inork ezin dituelako monopolizatu.

 Trafiko juridikoari dagokionez, balio ekonomikoa dutenak ez dira gauzak edo

ideiak izango, haien gainean era ditzakegun eskubideak baizik. Honela, gauzak

aipatzerakoan eta gauzen eskualdaketak, jabetza, e.a. aipatzerakoan ere, eskubideak

adierazten ditugu. Honela, "Erloju bat saldu dut" esaterakoan, erlojuaren gainean

dudan jabetza eskubidea besterendu dudala adieraztendut.

 Azkenik, gauza edo ondasuna bere gaineko ahalmena erabili ahal izateko

zehaztu eta identifikatu beharko dugu. Ondasun higigarrien kasuan beren naturak, edo

fabrikazio-prozesuak emango ditu euren mugak eta inguru zehatzak. Ondasun

higiezinak edota likidoak zein gasak, aitzitik, ez dute berez mugarik eta giza egitatea

beharko dugu banatu, zehaztu eta beren mugak finkatzeko. Horretarako eskubidea eta

ahalmena duenak behin banandua izanez gero, trafiko juridikoari dagokionez, ondasun

berri bat bezala hartua izango da, sortu izan den ondasunetik bereizirik.

2. MOTAK

a) Ondasun higigarriak eta higiezinak

KZren 333. artikuluaren arabera "Eskuratzeko modukoak diren edo izan

daitezkeen gauza guztiak ondasun higigarri do higiezinak dira".

 Betidanik, ondasun higiezinen trafikoak izan du garrantzi gehien, higiezinek

balio ekonomiko handiagoa izan omen dutelako, hala ere, egun ezin dugu baieztatu

ondasun higiezinek higigarriek baino balio handiagoa dutenik kasu guztietan, eta

horren ondorioz, gure ikuspuntua aldatu beharko dugu, balio irizpideak aldatu egin

baitira. Lurra, gune zabaletan bereziki, balio gutxikoa edo baliorik gabea izan daiteke,

ondasun higigarriek, ostera, balio ekonomiko handia izan dezakete, adibidez, industri

ekipamenduak, elementu informatikoak, arte lanak, bitxiak e.a. Beste aldetik, balio

handiko ondasun higigarri berriak sortu dira: elkarteen partaidetzak, kanbio-letrak,

txekeak eta jabetza intelektual eta industrialetik eratorritako eskubideak, besteak beste.

Izan ere, ondasun mota bien arteko ezberdintasuna ezin da oinarritu

higigarriek edo higiezinek duten balio ekonomikoan, tokiz aldatuak izateko duten

ahalbidean baizik. Higigarriak lekualdatu daitezkeen ondasunak dira, ondasun

higiezinek, ordea, kokapen irmoa dute. Kode Zibilak aipatu irizpidea jasotzen du eta

ondasun mota bi hauek zeharo desberdintzen ditu: higiezinak batetik, KZren 334.

artikuluak espresuki zerrendatzen dituen ondasunak izanik, eta higigarriak bestetik,

KZren 335. artikuluaren arabera, higiezinak ez diren beste guztiak higigarriak baitira.

 Honako hauek dira KZren 334. artikuluak zerrendatzen dituen ondasun

higiezinak:

 1. Lursailak, eraikinak, bideak eta lurrari lotuta dauden mota guztietako

eraikuntzak.

 2. Zuhaitzak, landareak eta banantzeke dauden fruituak.

 3. Higiezin bati era finkotasunez atxikirik dagoena,ezin bada banandu materia

apurtu edota objektua bera narriatu gabe.

 4. Eraikin edo higiezin batean ezarritako estatuak, erliebeak, pinturak edo beste

edozein apaingarri, higiezinaren jabeak egonkortasunaren asmoz ezarri baditu.

 5. Eraikin zein landetan egiten diren industria edo ustiapenerako finkaren

jabeak erabiltzen dituen tresnak nahiz lanabesak.

 6. Abere-haztegiak, usategi, erlauntza arrain-urmaelak eta antzeko haztegiak

higiezinaren jabeak lursailari iraunkorki loturik mantentzeko asmoarekin ezarri baditu.

 7. Lursail batean erabiliko diren ongarriak lursaileanbertan egonez gero.

 8. Meatzeak, harrobiak eta zepategiak, beren materia hobiari lotuta dauden

bitartean, baita ur biziak zein urmaelak ere.

 9. Kai-muturrak eta eraikinak, ur gainekoak izanik ere, beren erabilpenerako

ibai, laku edo kostaldearen toki zehatz batean iraunbehar badute.

 10. Herri lanen emakida administratiboak eta ondasun higiezinen gaineko

zortasunak eta gainontzeko eskubide errealak.

 KZren 335. artikuluaren arabera, eskura daitezkeen ondasunak ondasun

higigarriak dira, batetik, aurreko artikuluan arautu ez badira eta, bestetik, "Ondasun

higigarri moduan hartzen dira, eskuratzeko modukoak izanik, aurreko artikuluan aipatu

ez diren ondasunak; eta, orokorrean, puntu batetik bestera garraia daitezkeen ondasun

guztiak, hori egin badaiteke haien euskarri den ondasun higiezinari kalterik egin gabe".

Beraz, bi irizpide erabiltzen dira: batetik, mugikortasuna eta bestetik, 334. artikuluan

zerrendatutako ondasunen bat ez izatea. Hortaz, 334. artikuluan egiten den

zerrendaketa itxia da eta ondasun bat bertan espresuki agertzen ez bada higigarria

izango da, hain zuzen ere, higiezina ez delako, ondasun higigarrien artean harreman

logikorik izan ez arren.

 Kode Zibilak ezartzen duen sailkapen honek ez du Industri Iraultza baino lehen

zuen garrantzia, eta esan dezakegu gaurko zuzenbidean ondasun higigarri batzuen

eraentza ondasun higiezinen parekoa dela. Adibidez, itsasontziak, ondasun higigarriak

izan arren, hipotekatu daitezke, beste batzuk erroldatu ahal dira, edo berme bereziak

behar dute, ondasun higigarri batzuek duten garrantziekonomikoa dela medio.

b) Kontsumitzeko gauzak eta kontsumiezinak

 KZren 337. artikuluak ondasun bi mota hauek arautzen ditu, suntsikorrak eta

suntsiezinak deitzen badie ere, beraz suntsikortasun eta kontsumigarritasunaren

kontzeptuak nahasten ditu.

 Alde batetik, kontsumitzekoak izango dira beren erabilpen egokia

kontsumitzean badatza, adibidez jakiak, edariak e.a.;bestetik, kontsumiezinak ditugu,

erabiltzean deuseztatzen ez direnak, aitzitik iraun egiten dutenak, adibidez liburuak,

tresnak eta lanabesak besteak beste.

c) Gauza suntsikorrak eta suntsiezinak

 Suntsigarriak, trafiko juridikoan baliokidetzat jotzen dira eta elkarrekin ordezka

daitezke. Horrez gain, beren kopuruaren, pisuaren edota neurriaren arabera mugatzen

dira, dirua, adibidez. Suntsiezinak, ordea, gauza bereiziak izanik, trafiko juridikoan ez

dugu beren baliokidea aurkituko, berezko ezaugarriekin zehazten baitira, adibidez auto

bat trafiko juridikotik desagertzen bada, bere antzekoa topa dezakegu baina ez bera.

d) Gauza generikoak eta gauza zehatzak

 Generikoak, ez dira banan-banan identifikatzen, aitzitik, mota jakin batekoak

direlako identifikatzen dira. Genero bateko gauzek zenbait ezaugarri komun dute.

Ezaugarri hauek kontzeptuzko batasunean gauzatzen dira eta, ondorioz, generoa

osatzen dute. Generoak ez du errealitate fisikorik, errealitate logikoa baizik. Adibidez,

aulki kontzeptua generoa da. Gauza bat ikusiz gero aulkia den ala ez esan dezakegu,

aulkiek zenbait ezaugarri komun baitituzte.

 Espezifikoak, zeharo zehaztuak daude, baina era partikular batez. Adibidez,

Donostiako Udaletxeko Alkate jaunaren aulkia, gauza zehatza da, aulki hori bakarra

baita.

e) Herri ondasunak eta ondasun pribatuak

 Konstituzioak 132. artikuluan bi ondasun mota hauen arteko desberdintasuna

aipatzen du. Lehendabizi Konstituzioak herri ondasun eta auzo-ondasunei dagokienez,

lege erreserba xedatzen du. Horrez gain, hiru ezaugarri eratxikitzen dizkie herri

ondasunei: besterentzeko ezintasuna, preskribatzeko ezintasuna eta bahitzeko

ezintasuna.

 Historian zehar jabetza pribatua nagusi izan den arren, horrek ez du oztopatu

erabilera komuna duten eta herri zerbitzurako ondasunak egotea. Erabilpen

komunerako zegoen ondasun hauek esku pribatutik at utzi ziren eta herri jabetza

deritzogun eraentza berezi baten menpe geratu ziren.

 Kode Zibilaren 338. eta ondorengo artikuluek xedatzen dituzte ondasunak

norenak diren kontuan izanik. Halatan, KZren 338. artikuluaren manuaren arabera

"Ondasunak, herri-jabarikoak edo jabetza pribatukoak dira".

Ikus daitekeenez, Kode Zibilaren arabera, herri ondasunak estatuaren eskutan

daudenak dira eta ondasun pribatuak, ordea, esku pribatutan daudenak. Baina Kode

Zibilak hasiera batean egiten duen bereizketa hau berak moldatu eta osatzen du

ondoko artikuluetan.

 KZren. 339. artikuluak jabetza publikoko ondasunak zein diren aipatzen du,

ondorengoak alegia:

 "1. Herri-erabilerarako destinatzen direnak, besteak beste, estatuak eraikitako

bide, kanal, ibai, uhar, portu eta zubiak; ur-bazterrak, hondartzak, itsasarteak eta

horien antzekoak.

 2. Herri-erabilerakoak izan gabe, estatuari modu pribatiboan dagozkion

ondasunak, baldin eta herri-zerbitzurako edo nazioko aberastasuna suspertzeko

destinatu badira, hala nola, harresiak, gotorlekuak eta lurraldearen defentsarako

bestelako obrak; eta meatzeak, horien emakida gauzatzen ez den bitartean".

 KZren 345. artikuluak, bestalde, onartu egiten du estatuak ere ondarezko

ondasunak izan ditzakeela zeinak eraentza pribatupean egongo diren. Eraentza

pribatupean egoteak zera adierazi nahi du: herri administrazioaren ondarezko ondasun

hauen eskuratzea, edukitzea eta besterentzea zuzenbide pribatuaren erregelen

arabera eraenduko direla. Halere, kontuan izan beharko dugu zuzenbide

administratiboak honi buruz xedatzen duena, ondasun hauek bahiezinak direla alegia.

 KZren 340. artikuluak adierazten du, 339. artikuluan xedatzen diren ezaugarriak

ez dituzten herri jabetzako ondasunak, administrazioaren ondarezko ondasunak izango

direla eta, hortaz, jabetza pribatukoak izango dira.

 Konstituzioak arestian aipatu dugun artikulu berean, 132.ean alegia, herri

jabetzako ondasunak legeak xedatutakoak izango direla esan ondoren, ondasun

batzuk, berez eta betiere, herri jabetzakoak izango direla dio, eta inolaz ere ezin izango

zaiela esku pribatuei besterendu. Ondokoak dira, hain zuzen ere: itsas-lehor zonaldea,

hondartzak, lurralde itsasoa, eta bere zonalde ekonomikoan eta plataforma

kontinentalean egon litezkeen baliabide naturalak.

 Konstituzioak herri jabetzako ondasunei buruz ari denean, estatuari

dagozkionak bakarrik aipatu arren, komunitate autonomoek, udalek eta probintziek ere

herri jabetzako ondasunak dituzte.

 KZren 341. artikuluak xedatzen du nola herri jabetzako ondasun bat

administrazioaren ondarezko ondasuna izatea bilakatzen den. Horretarako desafekzioa

deritzogun prozedura erabiliko da.

Desafekzioaren bitartez, ondasunek herri administrazioarenak izaten jarraitzen

badute ere, erabilpen edo zerbitzu publikoaren helburua galtzen dute. Orobat,

Konstituzioak, desafekzioa lege lerruneko arau batek eraenduko duela xedatzen du.

 Erakunde publikoen ondarezko ondasunak honako hauek dira: erakunde

publikoen ondasunak direnak baina erabilpen edo zerbitzu publikoa xedetzat ez

dutenak. Hain zuzen ere, honako hauek:

 1. Ondasun higigarriak. Ondasun hauen ondarezko izaera ez baita aldatzen

zerbitzu publiko bat xede badute ere.

 2. Erakunde publikoen ondasunak direnak, baina berenetekin ekonomikoa dela

medio, ondarezko ondasun gisa sailkatzea erabakitzen da.

3. ONDAREA

a) Kontzeptua

 Titular baten ondarea, diruz baliozta daitekeen eskubide eta harreman

juridikoen multzoa da. Titularrak bizitzeko behar duenaren salbu, berarekin

harremanetan jartzen direnaren zerbitzura jartzen da, KZren 1911. artikuluak horrela

agintzen baitu: "Betebeharren betetzearen gain, zordunak erantzukizuna du bere

ondasun guztiekin, oraingoekin nahiz etorkizunekoekin". Berme orokor honek,

hartzekodunei ziurtatzen die zordunak bere betebeharrak beteko dituela. Betetze hori

ez dagoen kasuetan, hartzekodunak, zordunaren ondasunetik atera ahal izango ditu

ondasunen batzuk eta hauek salaraziz, salmentatik ateratako dirutik bere kreditua edo

hartzekoa bete ahal izango du.

 Arestian esan dugunez, ondarean diruz baliozta daitezkeen ondasunak sar

daitezke soilik, hortaz, ondaretik at geldituko dira nortasunari dagozkion eskubideak

(bizitza eskubidea, ohorea e.a.), eskubide politikoak eta familia eskubideak (guraso

agintea, tutoretza e.a.).

 Ondarearen titularrak, bizi den artean, bere ondarea nahi duen moduan

erabiliko du, hirugarrengoen interesei kaltetzen ez dien bitartean. Titularraren ondarea

ez da deuseztatzen heriotzarekin, aitzitik, jaraunspen bihurtzen da eta ondorengoei

eskualdatzen zaie. Hala ere, KZren 659. artikuluaren arabera "Jarauntsiak bere

barruan hartzen ditu norbaiti dagozkion ondasun, eskubide eta betebehar guztiak,

haren heriotzaren ondorioz azkentzen ez badira".

Beraz, eskubideak eta ondasunak jaraunsten badira, baita zorrak eta

betebeharrak ere.

b) Ezaugarriak

 Ondarearen ezaugarriak honako hauek dira:

 a) Eduki ekonomikoa: arestian aipatu dugunez, sar daitezkeen eskubideakdiruz

baliozta daitezkeenak dira. Halere, eztabaida sortu da kontzeptu honetan,

nortasunaren eskubideen urrapenengatiko kalte-ordainak diruz gauzatzen baitira, eta

beraz, nortasunen eskubideak diruz baliozta daitezkeela ondoriozta dezakegu.

Adibidez, osotasun fisikoaren eskubidea nortasunari dagokio eta ezin diogu balio

ekonomikorik eman, baina, eskubide hori urratzen denean, pertsona batek beste baten

esku kalte fisikoa pairatzen duenean alegia, kaltea jasan duenak bere ondarean sar

dezakeen diruzko kalte-ordaina jasoko du. Honen ondorioz, nortasun eskubideak

ondarean ezin sar daitezkeen arren, bai ordea, eskubide horietatik erator daitezkeen

kalte-ordainak.

 b) Legezkotasuna: ondareen zehazte eta eraketa eraentza legeari dagokio.

Segurtasun juridikoa dela medio, ondareen osaketa eta zatiketaren eraentza,

beharrezko zuzenbidekoa da.

 c) Autonomia: ondare ezberdinak zorrengatiko erantzunetik bananduta geratzen

dira. Ondare jakin batek ez du hirugarrengoen zorrengatiko erantzunik izango.

Adibidez, merkataritza zuzenbideko baltzu batek dituen zorrak bereak izango dira,

nortasun juridiko berezia baitu eta baltzuaren ondareak erantzungo du aipatu zorrez.

Arrazoi horien ildotik, baltzu horren bazkideen ondareek ez dute hirugarrengoen zorrez

erantzungo, baltzuarenak alegia.

 d) Batasuna: ondareak, unean-unean ondasun ezberdinek osatu arren, bere

identitatea mantentzen du. Honen ondorioz, titularraren zorrak ordainduko diren

bermatzeko, gaurko zein etorkizuneko ondareak erantzungo du, arestian aipatu KZren

1911. artikuluaren aginduz. Era berean, ondarearen elementu ezberdinak elkarrekin

ordezka daitezke, ondareak duen bermezko balioa mantenduz. Honela, nahiz eta

ondasun bat ondaretik irten, ondasun horren truke lortutakoa, baliokide den heinean,

ondarean sartuko da, ondarearen balio eta izate orokorra mantenduz.

c) Ondare motak

i) Norbere ondarea

 Pertsona fisiko edo juridikoari dagokiona, titularraren beharrizanak bete eta

xedeak lortzeko balio duena, eta arestian aipatu ditugun ezaugarriak izango dituena

da.

ii) Banandutako ondarea

 Pertsonaren ondare orokor horren barruan, antolamendu juridikoak eraentza

berezia duten ondasun multzoak arautzen ditu. Horrela, pertsona zenbait ondasun

multzo ezberdinen titularra izan daiteke.

 Besteak beste, hauek dira banandutako ondareak:

 a) Ezkontzako eraentzek eratorrikato ondareak. Irabazpidezko ondasun

eraentzaren barruan, ondare multzo ezberdinak daude: ezkontide bakoitzaren

ondasunak eta irabazpidezko ondarea. Ondasun multzo bakoitzak titular desberdina

du, baita kudeaketa, erabilpen eta erantzukizun eraentza desberdina ere.

 b) Guraso eta seme-alaben arteko harremanetan ere sortzen diren ondare

multzo desberdinak: hala nola, adingabekoaren ondare orokorra batetik, gurasoen

legezko kudeaketaren menpe dagoena, eta bestetik, gurasoen kudeaketatik at

geratzen dena, hots, adingabekoak oinordetza bidez eskuratutako ondasunek edota

dohainezko "inter vivos" delako negozio juridikoaren bitartez eskuratutakoek osatzen

duten ondarea.

 c) Absentzia kasuetan, absente dagoelako adierazpena duenaren ondarea

legezko ordezkariak administratuko du, baina horrek ez du eragozten absenteak,

dagoen tokian, bere ondarea izatea.

 d) Tutoretza kasuetan, tutoretzapekoak dohain bidez lortutako eskubideak

tutorearen kudeaketatik at geratuko dira, ondasunak xedatu dituen emaileak horrela

adierazi izan balu.

iii) Ondare kolektiboa

Ondare mota hau sortuko da, zor konkretu baten erantzukizuna ondasun bati

dagokionean eta ondasun horren titularrak pertsona batbaino gehiago direnean.

 Honako hauek dira ondare kolektiboetariko batzuk:

 a) Banatu gabeko jaraunspena, oinordekoak bat baino gehiago direnean.

 b) Irabazpidezko ondasunen eraentza, bi titular baititu, senar-emazteak alegia.

 c) Baltzu irregularrak, zibilak zein merkataritzakoak. Aipatu kasuan, nortasun

juridikoa lortu ez duten bitartean, ez dago pertsona juridikorik ondasunaren titularra

izateko, hortaz, banako partaideak izango dira ondasunen titularrak.

6. gaia

ESKUBIDE ERREALAK

1. Kontzeptua

2. Ezaugarriak

3. Sailkapena

a) Eskubide erreal osoa: jabetza

b) Eskubide erreal mugatuak

i) Gozatzeko eskubide errealak

ii) Bermatzeko eskubide errealak

iii) Eskuratzeko eskubide errealak

4. Edukitzea

a) Kontzeptua

b) Ezaugarriak

c) Edukitzea eskuratzea eta galtzea

d) Edukitzearen ondorioak

e) Ondasun higigarriak edukitzea

5. Eskube errealak eskuratzea

a) Jatorrizko moduak

b) Modu eratorriak

i) Jatorrizko moduak

1. Okupazioa

2. Usukapioa

ii) Modu eratorriak

1. Lege bidez eskuratzea

2. Oinordetza bidez eskuratzea

3. Dohaintza bidez eskuratzea

4. Kontratu bidez eskuratzea

1. KONTZEPTUA

Gauzei buruzko zuzenbidea pertsonen arteko interes gatazkak konpontzen

saiatzen da, beste edozein lege arlo bezala. Gauzei buruzko zuzenbideari dagokion

gatazka, ondasun ekonomikoen erabilera eta gozamenari buruzkoa da. Izan ere, kutsu

ekonomikoa du, berez urriak diren ondasunak esleitu edo banatu beha r baititu.

Horretarako, gauzei buruzko zuzenbideak interes mota zehatzei babespen modu

berezia eskaintzen die, eskubide erreala deritzona, hain zuzen.

Pertsonek, fisiko zein juridikoek, beren beharrizanak betetzeko ondasunak eta

baliabideak behar dituzte. Ondasun eta baliabide horien titulartasuna eta erabilpenaren

eraentza gauzei buruzko zuzenbideak xedatzen ditu, pertsonei esleituz beren

beharrizanak asetzeko behar dituen ondasunen gaineko botere zuzena. Aipatu

botereari eskubide erreala deritzo. Laburbilduz, eskubide erreala pertsonak gauza

zehatz baten gainean duen botere zuzena eta berehalakoa da.

Nolanahi ere, gainontzekoek aipatu boterea errespetatzeko beharra izango

dute, eskubide errealak errespetatzeko eginbehar unibertsala sortarazten baitu.

2. EZAUGARRIAK

Eskubide errealen ezaugarriak honako hauek dira:

1. Eskubide subjektiboa den heinean, eskubidearen titularrari botere bat

ematen zaio, legeak babesgarritzat jotzen duen interesen bat gauzatzeko.

2. Erreala den heinean, titularrari gauzaren gain gozamen zuzena lortzea

ahalmentzen dio, inongo subjektu pasiboaren laguntzarik behar izan gabe.

3. Titularrak ez diren gainontzeko pertsonek gauza eta titularraren arteko

harremana ez eragozteko obligazioa dute; honi "erga omnes" delako eragina izatea

deritzogu, hots, denen aurreko eragina.

4. Eskubide errealaren babesak ezaugarri bereziak ditu. Eskubide horiek euren

artean elkar jo egiten dutenean, batzuek beste batzuen gainetik lehenespena dute.

Hau da, bat edo batzuk gailentzen dira, zaharragoak izateagatik edo jabetza

erregistroan lehenago inskribatu direlako. Honi lehentasunaren printzipioa deritzogu.

Eskubide errealak babesteko, legeak publizitate sistema berezia eratu du, hots,

jabetza erregistroa.

Eskubide errealen ezaugarriak ulertzeko, komenigarria da eskubide erreal eta

kreditu eskubideen arteko desberdintasunak aztertzea, bi motatako eskubideek

ondare-zuzenbidea osatzen baitute. Ikasgai honetan eskubide errealak azalduko

ditugu, kreditu eskubideen azterketa zehatza gerora utziz. Izan ere, aipatu

desberdintasunak honako hauek dira:

1. Eskubide errealaren objektua gauza zehatza da. Eskubide errealak gauzaren

gain eragin zuzena eta berehalakoa du, bada, titularrak bere interesak gauzatuak

ikusteko ez du inoren beharrik.

Aitzitik, kreditu eskubidearen objektua pertsona baten edo batzuen jokabidea

edo portaera izango litzateke, eta ez kanpoko munduaren gauzaren bat edo errealitate

bat. Nolanahi ere, kreditu eskubidea gauzatzeko, hartzekodunak beti zordunaren

egitekoa beharrezkoa du, bestelako kasuan ez baitu bere interesak beterik ikusten.

Adibidez, Pellok Mireni 600 euro. zor badio, Mirenen egitekoa beharrezkoa du Pellok

bere hartzekoa kobratzeko. Mikelek, ordea, jabetza eskubidea erabiltzeko ez du inoren

beharrik, gauzaren gain zuzenean erabil baititzake jabetza eskubideak ematen dizkion

ahalmen guztiak.

2. Eskubide errealak "erga omnes" delakoaren babesa duenez gero, ez du

pertsona zehatza lotzen, alderantziz, pertsona guztiak lotzen ditu, pertsonek orok

dutelako titularraren jarduera eta egoera errespetatzeko eginbeharra. Hortaz, ez du

subjektu pasibo zehatzik. Aitzitik, kreditu eskubidearen titularrak soilik galda diezaioke

eskubidearen edukia subjektu pasiboari, zeina behartuta dagoen jokabide zehatz bat

egitera.

3. Eskubide errealak titularrari gauzaren gain ematen dion ahalmena, gauzari

jarraitzen dio, gauza edonon dagoela eta edonork duela (erreipertsekutorietatea).

Kreditu eskubideak, ostera, hartzekodunari beste bati (zordunari alegia) zerbait egitea

galdatzeko ahalmena ematen dio eta, beraz, soilik zordunaren aurrean erabil dezake.

4. Eskubide errealen motak legean zein diren zehaztuak daude eta soilik horiek

existituko dira, hau da, banakoek, legeak zehaztutakoetatik aparte, ezin izango dituzte

beste mota batzuk sortu. Kreditu eskubideetan, berriz, KZren 1255. artikuluak

eraentzen du eta honen arabera, kontratugileek nahi dituzten kontratu mota guztiak

egin ditzakete, nahiz eta legeak espresuki kontratu mota horiek jaso ez.

Legeak xedatzen dituen eskubide errealen edukia ere, legeak berak zehazten

duena izango da eta titularrek ez dute askatasunik izango edukia moldatzeko nahi

duten erara. Arestian esan dugunez, kreditu eskubideetan, ordea, autonomiaren

askatasunaren printzipioak indarra du, eta bere ariora, aldeek nahi dituzten itun eta

baldintzak ados ditzakete.

Aipatu duguna, doktrinak mantentzen duen iritzi orokorra da, baina badago ere

doktrina zati bat bestera pentsatzen duena.

5. Eskubide erreala eskuratzeko beharrezkoak ditugu titulua eta modua, hau

da, kontratua egitea eta gauza ematea. Kreditu eskubideak eskuratzeko, ostera,

nahikoa da aldeen adostasuna. Adibidez, salerosketaren bitartez etxearen jabetza

eskuratzeko ez da nahikoa izango aldeek kontratua sinatzea; jabetza eskubide erreala

erosleak eskuratzeko, saltzaileak etxea bera ematea beharrezkoa izango da; aitzitik,

Mikelek eta Jonek elkar adosten baldin badute oporretarako Mikelek Joni automobila

alokatuko diola, nahiz eta Mikelek oraindik automobila ez eman, Jonek obligazio hori

betetzea galda diezaioke, alokatzeko obligazioa adostasunarekin soilik sortu baita.

6. Eskubide errealak, ondasun higiezinei buruzkoak badira, jabetza erregistroan

inskribagarriak dira, ez ordea, kreditu eskubideak, salbuespenak salbuespen

(akurapena eta ezgaitzeko ebazpe n judiziala).

7. Beren iraupenari dagokienez, eskubide errealak, printzipioz, iraunkorrak dira;

kreditu eskubideak, ostera, azkentzeko jaiotzen dira. Izan ere, titularrak kreditu

eskubideak azkentzearen bitartez asetzen du bere interesa.

8. Eskubide errealak beren erabiltzearen bitartez sendotzen dira, erabiltzea

dela medio, azkentzea ekiditen baita. Kreditu eskubideak, ordea, erabiltzearen bitartez

agortzen dira, zordunak ordaintzen duenean, kredituaren titularrak bere interesa betea

ikusten baitu.

3. SAILKAPENA

a) Eskubide erreal osoa: jabetza

Jabetza deritzon eskubide erreal osoak erabateko nagusitasuna ematen dio

titularrari gauzaren gainean. Jabetzaren ezaugarri nagusia malgutasuna izanik, jabeari

gauzaren gain zuzenbideak ematen dizkion erabilpen eta posibilitate guztiak gauzatzea

baimentzen dio.

Hala ere, batzuetan jabeak mugatua ikusten du gauzaren gainean erabilpen eta

posibilitate guztiak jardutea, hirugarrengo titular batek gauzaren gainean ahalmen

zehatz bat duelako. Kasu honetan, jabeak gauza horren gainean izango ez dituen

ahalmenak, beste titular batek izango ditu, geroxeago aztertuko ditugun eskubide

erreal mugatuak izanik. Izan ere, jabetzak, eskubide erreal osoa izan arren, ez du

oztopatzen beste eskubide erreal mugatuak izatea gauza beraren gainean.

Jabetza zein gauza baten gainean egokitu ahal izango diren beste eskubide

errealak, "iura in re" edo gauzei dagozkien eskubideak dira (latinez "iura" eskubideak ,

eta "re" gauza).

b) Eskubide erreal mugatuak

Eskubide erreal mugatuak finka edo gauzaren gain ahalmen zehatz bat izatea

suposatzen du. Finkaren gaineko eskubidea bere ustiapenaren edo erabilpenaren

ahalmen zehatz batera mugatzen da.

Jabetza ez diren gainerako beste eskubide erreal guztiak mugatuak dira,

titularrari gauza baten gainean erabil ditzakeen ahalmen guztiak ez baitzaizkio

eskaintzen, soilik banaka batzuk, ordea.

"Inoren gauzaren gaineko eskubideak"(ius in re aliena) izena ere ematen zaie,

finka edo gauzaren jabetza eskubidearen titularra ez delako es kubide erreal

mugatuaren titular bera. Eskubide erreal mugatuak beste titular batenak diren gauzen

gainean erabiltzen dira.

Halere, jatorriz osoa izan den eskubidearen jabeak jasan beharko du beste

eskubide errealen titularrek gauzaren gainean dituzten e skubideak erabiltzea, ezin

izango baitie erabiltze horiei uko egin, edo eragozpenik ezarri. Horrexegatik, eskubide

erreal mugatuek "inoren gauzaren gaineko eskubideak" izena hartzen dute, beste

batena den gauza baten gainean erabiltzen baitira.

Eskubide erreal mugatuek dituzten ahalmen desberdinen arabera sailkatzen

dira, honako hauek izanik:

i) Gozatzeko eskubide errealak

Eskubideok, beste jabearena den gauzaren ustiapen eta erabilpenezko

ahalmenak ematen dizkiote beren titularrari. Gauzaren gaine ko ustiapen edo

erabilpenezko ahalmenak erabatekoak edo zatikakoak izan daitezke.

Sailkapen honen barnean eskubide mota desberdinak daude, hala nola,

gozamena, erabilera, zortasuna, zentsoa eta azalera eskubideak.

ii) Bermatzeko eskubide errealak

Bermatzeko eskubideak, gauza saltzean duen balioak bermatzen du diruzko

obligazio bat ustezko ez betetzearen aurrean.

Bermatzeko eskubideek kreditu batean dute oinarria, izan ere, kreditua

ordainduko denaren bermeak dira. Hau honela, kredituaren obligazioa betetzen ez

denean erabiliko dira aipatu bermatzeko eskubideak, dagokien gauza besterenduz, eta

besterentzeagatik lortutako dirua, kreditua ordaintzeko erabiliz. Titularrak duen

ahalmena erabiltzeko, estatuak esku hartu behar du epaileen edo notarioen bita rtez.

Kasu honetan ez dago, beraz, benetako botere zuzen eta berehalakoa, titularrak

agintari judizialarengana jo behar baitu.

Nagusiak bi motatakoak dira, hipoteka, batetik eta bahia, bestetik.

iii) Eskuratzeko eskubide errealak

Eskubide hauek beren titularrari, bestearena den gauza baten jabetza edo

gauzaren gaineko eskubide erreal bat eskuratzeko ahalmena ematen diote.

Aipatu ahalmenak titularrari lehentasuna ematen dio beste inoren aurrean

gauza eskuratzeko, eta aipatu lehentasuna errespetatzen ez bada gauza eskuratu

duen edonorengandik jasotzeko, betiere gauzaren prezioa ordainduz.

Eskubideok, hiru motatakoak dira: eroslehentasuna, atzera eskuratzea eta

aukera eskubideak

4. EDUKITZEA

a) Kontzeptua

Kontzeptu arrunta aintzat hartuz, edukitzea gauzarekin kontaktu fisikoa

mantentzea da. Gauza materialak edukitzea beharrezkoa du gizakiak bizi ahal izateko.

Honela, gauza baten gain erabili nahi bada eskubide bat, eskubide horren titularrak

lehendabizi gauza bere eskuetan izan behar du, hots, gauz a eduki egin behar du, eta

gauza hori baldin badauka, orduan erabil dezake bere eskubidea gauza horren gain.

Egokia ikusten dugu une honetan, edukitzea eta titulartasunaren arteko

desberdintasuna azaltzea, titulartasunak ere, legean oinarritutako gauzare n gaineko

botere zuzen eta berehalakoa suposatzen baitu.

Aipatu gauzaren gaineko boterea gauzatu daiteke bai fisikoki (usufruktua,

jabetza, adibidez), zein kontaktu fisikorik gabe (hipoteka eta eroslehentasuna,

adibidez). Askotan edukitzea eta titulartasuna bat datoz, baina ez du zertan horrela

izan behar, ondoren aipatuko ditugun bi arrazoiengatik:

a) Edukitzerik gabeko titulartasuna: batetik gerta daiteke eskubide errealaren

titularra izatea eta ez ukatea gauzaren edukitzea. Adibidez, lehen aipatu du gun

hipotekaren kasua.

b) Titulartasunik gabeko edukitzea: bestetik gerta daiteke ere, gauzaren gain

edukitzea fisikoa izatea, edukitzea hori izateko titulartasunik eduki ez arren. Adibidez,

zerbait lapurtu duenak, gauzaren gain edukitzea du baina, ez or dea, titulartasuna,

legeak ez baitio lapurtu duenaren edukitzea baimentzen.

Titulartasunik gabeko edukitzeari "de facto' edo egitatezko edukitzea deritzogu,

edukitzaileak, gauza fisikoki badu ere, ez du inolako titulartasunik. Edukitzea eta

jabetzaren arteko ezberdintasuna horretan datza: jabea gauzaren titularra baita

gauzaren edukitzea fisikoa izan ez arren, eta edukitzaileak, ordea, gauza fisikoki bere

eskuetan izan arren, ez du jabetza eskubidea izan behar. Adibidez, lagatutako

liburuaren kasuan gerta tzen dena. Liburua beste bati uzten diona, oraindik liburuaren

jabea da, ez du, beraz, jabetza galdu; liburua maileguan hartu duenak, ordea, gauza

edukitzearren ez du jabetza eskuratu.

b) Ezaugarriak

Zuzenbideak planteatu duen galdera zera da: edukitzea egitatea edo eskubidea

da? Izan ere, edukitzea, egitatezko egoera izan arren, zuzenbideak edukitzailea

babesten du, indarrez edo era ezkutuan edukitakoaz gabetu nahi dionarengandik.

KZren 430. artikuluak bi motatako edukitzeak desberdintzen ditu:

a) Alde batetik edukitze naturala: "Edukitza naturala da norbaitek gauza ukan

edo eskubidea lupertzea. Edukitza zibila ukantza edo luperketa bera da,

eta, horrekin batera, norbaitek bere egin nahi izatea gauza edo eskubidea" ,

zeinek ez duen eskatzen titulartasunik izatea, ukatean berean oinarritzen

baita.

Adibidez, maizterrak akuratutako gauzaren gain edukitzea du, eta

akurapen epea igarotzen bada jabeari gauza itzuli gabe, maizterrak oraindik

gauzaren gain kontaktu fisikoa mantentzen duenez gero, edukitzea iza ten

jarraitzen du. Kasu honetan ikus dezakegu nola maizterrak jadanik gauza

ukateko eskubidea galdu arren, edukitzailea izaten jarraitzen duela eta, are

gehiago, eskubidea badu edukitzailea ere izango da.

b) Bestetik edukitzea zibila: "Edukitza zibila ukatea edo gozatze bera da, halako

gauza edota eskubideen ugazaba izateko asmoarekin". Bigarren kasu honetan,

kontaktu fisikoaz gain osagai berri bat dugu, norberarena balitz bezala ukateko

asmoa, hain zuzen ere.

Honenbestez, gorago aipatutako edukitze motek dituzten ezaugarriak honako

hauek dira: edukitze naturalak "corpus"-a du soilik, norberaren izenean jardutea alegia,

baina ugazaba izateko asmorik izan gabe; edukitze zibilak, ordea, "corpus" -a izateaz

gain, ugazaba izateko asmoa du

Bata zein beste edukitze motari KZren 446. artikulua zaio aplikagarri

"Edukitzaile orok eskubidea du bere edukitza errespetatua izan dadin; eta, hari

edukitzan nahasmendua eraginez gero, edukitza bera babestu edo hori edukitzaileari

itzuli beharko zaio, prozedura -legeek ezartzen dituzten bideak erabiliz".

Edukitzearen izaera juridikoa guztiz berezia denez, horren babesak ere berezia

behar du izan. Babesaren behin-behinekotasuna da bereizgarririk nagusia. Legeak

edukitzaileari auzi babes berezia eskaintzen dio bere edukitzea defendatzeko.

Auzi babes honen bitartez, behin-behineko erabakia hartuko du epaileak:

titulartasuna edo jabegoa nork duen argitu arte, epaileak edukitzailea mantenduko du

edukitzean. Urtarrilaren 7ko 1/2000eko Prozedura Zibilari buruzko Legeak bere 250

artikuluan aurreikusten duen prozedura ahozko auziarena da eta honako kasu

hauetarako erabili ahal izango da:

a) Prekarioz, edo dohainik eman den finka baten eskuratze osoa

berreskuratzeko. b) Edukitzailea edukitzeaz gabetua edo bere

erabilpenean eragotzia izan denean, eragozpen hori geldiarazteko.

Edukitzaileak ez du bidezko titulua duela frogatu beharrik bere demanda

jartzeko, edukitzailea dela esatea nahikoa baitu. Eragotzia edo gauzaz gabetua izan

den edukitzaileak, urtebeteko epea du demanda jartzeko.

c) Edukitzea eskuratzea eta galtzea

1. Edukitzea eskuratzeko bi elementu behar ditugu:

- Edukitako gauza edo eskubidearen okupazio materiala edo berarekin kontaktu

fisikoa mantentzea. Ez da kontuan hartzen gauza norberaren menpean egoteko,

edukitzaileak duen titulua edo legezko arrazoia zein den.

- Gauza edo eskubidea ezin daiteke bortxakeria edo maltzurkeriaren bidez

eskuratua izan, KZren 441. artikuluak espresuki galarazten baitu: "Ezin da

sekula ere edukitza indarkeriaz eskuratu, edukitzailea eskuraketa horren

aurka jartzen den bitartean. Norbaitek uste badu beste inori gauzaren

ukantza kentzeko akzioa edo eskubidea duela, eta ukanduna gauza

ematearen aurka jartzen bada, hark laguntza eskatu beharko dio agintari

eskudunari".

Artikulu honek zuzenbidearen oinarrizko printzipio bati jarraitzen dio, hots, inork

ezin izango duela justizia bere esku hartu, aitzitik, berea dela uste duen eskubide edo

akzioa balu, eskuduntza duen agintaritzari laguntza eskatu beharko dio bere eskubidea

edo akzioa erabiltzeko. Giza bakearen ezinbestekoa dugu hau, eta bortxazko edo

ezkutuko gabetzeak galarazten ditu.

Adingabeek eta ezgaituek ere gauzen edukitzea lor dezakete, baina bere

kudeaketarako beharrezkoa izango dute euren legezko ordezkarien laguntza.

2. Nola galtzen da edukitzea?

Edukitzea galtzeko erak, KZren 460. artikuluan xedatuak daude:

"Edukitzaileak edukitza gal dezake:

1. Gauza bertan behera uzten duenean..

2. Gauza beste inori lagatzen dionean kostu bidez nahiz dohainik.

3. Gauza erabat suntsitu edo galtzen denean, edo gauza hori merkataritzatik

kanpo geratzen denean.

4. Beste inork gauzaren edukitza duenean urtebete baino gehiagoko epean,

nahiz eta aurreko edukitzaileak edukitza horren aurkako borondatea agertu".

d) Edukitzearen ondorioak

Edukitzailearen aldeko presuntzioak:

a) KZren 448. artikuluak jasotzen duen "bidezko tituluaren presuntzioa":

"Ugazaba moduan edukitza duenak bere mesederako du edukitzeko titulu zuzena

duelako lege-presuntzioa, eta ezin da pertsona hori behartu titulua erakustera".

Presuntzio honen ondorioz, edukitzailearen aurka erreklamatzen duenak frogatu behar

du berak lehentasun maila handiagoko eskubidearen titularra dela. Bitartean,

edukitzaileak ez du ezer frogatu behar edukitzen jarraitu ahal izateko.

b) KZren 434. artikuluak jasotzen duen "uste onaren" presuntzioa:

edukitzailearen "Onustea badela uste da bati, eta edukitzailea gaitzusteduna dela

baieztatzen duenari dagokio hori frogatzea" Edukitzeko titulu nahikoa duela uste duen

edukitzailea fede onekoa izango da, duen titulua akastuna izan arren.Gauza

edukitzeko titulu nahikorik ez duela dakien edukitzailea, ostera, fede txarrekoa izango

da.

c) KZren 459. artikuluak jasotzen duen "edukitzearen iraupeneko" presuntzioa:

"Oraingo edukitzaileak egiaztatzen badu iraganean edukitza izan duela, bitarteko

denboran ere edukitzaile izan dela uste da, kontrakoa frogatzen ez den bitartean" .

Aipatu presuntzioak, "iuris tantum" deritzen motatakoak izanik, aurkakorik

frogatzen ez den bitartean mantenduko dira edukitzailea ren alde.

e) Ondasun higigarriak edukitzea

KZren 464. artikuluak uste onarekin eskuratutako ondasun higigarrien

edukitzea tituluarekin parekatzen du, jabetzarekin alegia. Jabearengandik gauza jaso

duenak hirugarrengo bati salduko balio, printzipioz, benetako jabeak ezingo dio

edukitzaile berriari gauza itzultzera behartu, jabeak dagokionari kalte -ordainak

galdatzeko eskubidea mantentzen badu ere.

Gorago aipatu dugunez, artikulu berak beste kasu desberdin batzuk jasotzen

ditu:

a) Jabeak gauza higigarria galtzen badu, gauza duenari itzultzeko galda

diezaioke.

b) Jabeari gauza legez kontra kendu badiote, gauza daukanari errebindika

diezaioke.

c) Galdutako edo lapurtutako gauzaren edukitzaileak, salmenta publiko bidez

eskuratu izan balu, jabeak ezin izango du gauza berreskuratu enkantean eskuratu

duenari gauzarengatik emandako dirua ordaintzen ez badio.

5. ESKUBE ERREALAK ESKURATZEA

KZren 609. artikuluak jabetza eta gainerako eskubide errealak nola eskuratzen

diren xedatzen du eta hitzez hitz honela dio:

"Jabetza eskuratzen da okupazioaren bidez.

Ondasunen gaineko jabetza eta beste eskubide errealak eskuratu eta

eskualdatzen dira legearen bidez, dohaintzaren bidez, testamentuzko nahiz

testamenturik gabeko oinordetzaren bidez, eta, ze nbait kontraturen ondorioz, traditio

bidez.

Haiek eskura daitezke, orobat, preskripzioaren bidez".

Eskuratze modu horiek era askotakoak dira: batzuk egitate naturalak; beste

batzuk, berriz, negozio juridikoak. Izan ere, bi kategoria bereiztu izan ditu doktrina

juridikoak: jatorrizko moduak eta modu eratorriak.

a) Jatorrizko moduak

Jatorrizko moduen bitartez, inoren eskuartze edo lankidetzarik gabe eskuratzen

dira eskubide errealak; hots, eskubidea titularrarena da, aurretiazko titulartasunekin

lotura edo mendetasunik gabe, dela inoiz titularrik izan ez duelako, dela gauzaren

gaineko titulartasuna jadanik desagertua delako.

Modu hauen artean bereizi behar dira, alde batetik, besterik gabe eskubide bati

sorrera ematen diotenak (kasu, gizakiaren lanaz ondasun berri bat sortzea edo

gizakiaren jarduera intelektualaz obra berri bat sortzea, adibidez), eta bestetik aurretik

existitzen zen eskubide baten azkentzea suposatzen dutenak (aurkikuntza edo

usukapioa, adibidez).

b) Modu eratorriak

Modu eratorrien bidez, eskubide erreala eskuratzen da beste pertsona batek

aurretiaz zuen eskubidean oinarriturik; beraz, eskuratutako eskubideak aurreko

titularrarentzat zeuzkan hedadura eta murrizketa berberak izango ditu. Eskubide

errealen eskuratze modu hauetan titular baten eskubidea beste titular batengandik

dator, hots, azken honek besterentzen dio.

Besterentzea bi eratakoa izan daiteke:

a') Titulu unibertsalaren bidezko besterentzea: "mortis causa" delako

oinordetza, heriotza dela medio gerta daiteke soilik. Oinordetza bidez ez dira eskubide

errealak bakarrik eskualdatzen, baizik eta mota guztietako eskubideak (eskualdaezinak

izan ezik). Beraz, ondare osoaren besterentzea, jaraunspenez egin daiteke soilik, dela

testamentu bidezkoa, dela "ab intestato", testamentu gabekoa alegia.

b'') Titulu partikularraren bidezko besterentzea: era askotara egin

daiteke. "Inter vivos" edo "mortis causa", hau da, bizien arteko kontratuen bidez, edo

heriotzaren ondorioko negozio juridikoen bitartez. Batean zein bestean ere , negozio

juridikoa kostubidezkoa, diru kopuru baten truke egindakoa alegia, edo doakoa izan

daiteke.

Hau honela izanik, besterentze mota hauek kontratu baten bitartez nahiz legatu

baten bitartez gauza daitezke edo agintari judizial eta administratiboak emandako

egintza baten bitartez. Azkenik, besterentze mota hau titulu bidez edo edukitzea hutsez

buru daiteke.

Modu eratorria dela medio burutzen diren besterentzeetan, titular berriari

eskubidea lehendik zuen titularrarengandik datorkionez, jabe berriak aurrekoak zuen

modu berean jasotzen du, hau da, zituen zama eta mugapen guztiekin. Printzipio hau

latinez honela adierazten da: "Nemo plus iuris ad alium transferre potest quam ipse

haberet" (Inork ezin dio berak ez duena beste bati eman. Aipatu printzipi oa, ondoko

beste honekin osatzen da, hots, inork ezin dio beste bati eman zamarik gabe zamaturik

dagoena).

Jabetza eta gauzen gaineko beste eskubide errealak eskuratzeko bideak

orokorki aztertu ondoren, has gaitezen eskuratzeko modu bakoitzaren barruan dauden

motak aztertzen.

i) Jatorrizko moduak

Kode Zibilak eskuratzeko ondoko jatorrizko moduak aipatzen ditu: okupazioa,

usukapioa eta akzesioa.

1. Okupazioa

Okupazioari buruz definizio hau eman izan da: jaberik ez duten gauza

materialak atzematea, horien jabetza eskuratzeko asmoarekin. Autoreen artean guztiz

zabalduta dago ondoko ideia: jaberik ez duten ("res nullius") baina atzeman daitezkeen

gauzak hartzeko egintza fisikoa da okupazioa, gauza hori eskuratzeko asmoa

dagoenean. Nolanahi ere, ezin dira okupazio bidez eskuratu merkataritzaz kanpoko

gauzak.

KZren 610. artikuluak hitzez hitz honela dio: "Okupazioaren bidez eskuratzen

dira, berez atzemateko modukoak izanik, jaberik ez duten ondasunak, besteak beste,

ehiza eta arrantzako animaliak, ezkutuko altxorra eta bertan behera utzitako gauza

higigarrial".

Ikusten den bezala, okupazioaren bidez, norberarena egiteko asmoarekin

jaberik ez duen gauza eskura daiteke.

Izan ere, okupazioak ondoko baldintzak ditu:

- Subjektuak gauza berea egiteko asmoa izatea.

- Gauza jabe ezagunik gabekoa izatea eta berez eskuratzeko egokia

izatea.

- Gauzaz jabetzeko asmoa garbi adierazten duen egintza bat burutzea,

gauzaren eskuratze materiala beharrezkoa ez bada ere.

Okupazioaren bidez ondasun higigarriak eskura daitezke soilik, ondasun

higiezinak, legearen aginduz, ez baitira sekulan "nullius" izaten, hau da, beti jabea

izango dute. Horri buruz ari da Estatuaren Ondareari buruzko Legearen 21. artikulua,

zeinaren arabera, inorenak ez diren ondasun higiezinenak estatuarenak izango baitira.

a) Ezkutuko altxorra:

Ezkutuko altxorrari dagokionez, KZren 352. artikuluak xedatzen du: "Legearen

ondoreetarako, altxorra da diruaren, bitxien nahiz beste edozein objektu baliotsuren

gordailu ezkutu eta ezezaguna, baldin eta ezin bada jakin gordailu hori lege bidez nori

dagokion". Ezkutuko altxorra aurkitua izan den lursailaren jabearena da. Halere,

aurkitu duena ez balitz lursailaren jabea, altxorraren balioa erdi bana dagokie, aurkitu

duenari eta agertu den tokiaren jabeari alegia. Araua, KZren 351. artikuluak honako

hau jasotzen du "Aurkikuntza beste baten jabetzan edo Estatuaren jabetzan egin

denean eta kasualitatez bada erdia aurkitzaileari dagokio".

Ondare Historikoari buruzko 1985. urteko Legeak, Kode Zibilak xedatzen duena

aldatzen du eta ez du onartzen Espainiako Ondare Historikoan dauden gauza

higigarriak okupatzea. Legeak honako printzipio hauek ezartzen ditu:

1. Ondare Historikoaren ondasunak, jabari publikokoak dira.

2. Ez zaie aplikagarri, beraz, Kode Zibilak xedatzen duena

3. Sari gisa, aurkitzaileak eta gauza aurkitu den lursailaren jabeak, aurkitutako

gauzak legezko tasazioaren arabera duen balioaren erditik, erdi bana jasoko dute,

laurdena bana alegia.

b) Aurkikuntza

KZren 615. eta 616. artikuluek altxorra ez den gauza higigarrien aurkikuntzari

buruzko eraentza juridikoa jasotzen dute. KZren 615. artikuluak zera dio: "Norbaitek

altxorraz bestelako hauza higigarri bat aurkitzen badu, hori itzuli behar dio aurreko

edukitzaileari. Edukitzailea ez bada ezaguna, aurkikuntza zein herritan gertatu eta herri

horretako alkatearen zainpean utzi beharko da berehala".

Aipatu artikuluak jarraian dio bi urteko epean gauza galdu duena jasotzera

agertzen ez bada, aurkitu duenak gauza edo horren balioa eskuratzeko eskubidea

duela.

KZren 616. artikuluak, jabea aipatu epean gauzaren bila azalduko balitz, zera

xedatzen du: aurkikuntza egin duenari sari moduan gauzaren balioaren edo diru

kopuruaren %10a ordaindu beharko diola. Alabaina, topatutako diru kopurua edo

gauzaren balioa 12 euro baino gehiagokoa bada, gainditzen duen horretan, saria erdira

murriztuko da, %5era alegia.

2. Usukapioa

Usukapioa jabetza eta zenbait eskubide erreal mugatuak eskuratzeko jatorrizko

modua da; usukapioaren bidez, edukitzailea behin betiko jabe edo titular bihurtzen da

bi betekizun hauek baditu: legeak ezarritako baldintzetan eta lege horrek adierazitako

epean edukitzea izan badu.

Edukitzea denbora batez mantentzeak edukitzailea jabe bihur dezake.

Usukapioa preskripzio eskuratzailea dugu. Preskripzio azkentzailea, aztertu genuenez,

edozein eskubide, akzio edota ahalmenei aplikagarri gertatzen bazaizkie ere,

usukapioa, ordea, soilik jabetza eskubide eta gainerako eskubide errealei zaizkie

aplikagarri. Beraz, preskripzioz, KZren 609. artikuluaren arabera, jabetza eta beste

eskubide errealak eskura daitezke. Preskripzio eskuratzailea KZren 1930.1. artikuluak

jasotzen du eta hitzez hitz honela dio: "Preskripzioaren bidezez eskuratzen dira,

legean zehaztutako modu eta baldintzetan , jabaria eta gainerako eskubide errealak".

KZren 609.3. eta 1930.1. artikuluen arabera, jabetza eta ondasunen gaineko

gainontzeko eskubide errealak usukapio bidez eskura daitezke. Lehendabizi esan

behar da xedapen horiek guztiak eskubide errealei buruzkoak direla soilik, kreditu

eskubideak ezin baitira usukapio bidez eskuratu. Hala ere, Kodeak egiten duen

adierazpen hau ez da erabat zuzena, eskubide erreal guztiak ezin baitira usukapioz

eskuratu, hipoteka alegia. Nolanahi ere, usukapioz eskuratzeko beharrezkoa da

edukitzea, hortaz, usukapioz eskura daitezkeen eskubide errealak izango dira

gauzaren gain edukitzea suposatzen dutenak, eta etengabe edukitzea hori erabil

daitezkeenak. Adibide gisa aipa dezakegu bide-zortasun eskubide erreal mugatua.

Eskubide erreal mugatu honek titularrari berea den finkara heltzeko beste baten

finkatik igarotzen den bide bat erabiltzeko eskubidea ematen dio. Denbora luzez aipatu

eskubide erreal mugatua oraindik eskuratu ez duenak, bide hori erabiliko balu, (bidea

okupatzen duen lur zatiaren gain edukitzea erabiltzen baitu) eta beti bere finkara

heltzeko bide horretatik abiatzen bada (etengabe aipatu edukitzea erabiltzen baitu)

lehen ez zuen bide -zortasun eskubide erreal mugatua eskura dezake.

Usukapioa gerta dadin, legeak xedatzen duenaren arabera, ondoko bi osagaiak

beharrezkoak dira:

- Jabe edo eskubide erreal mugatuaren titularra ez den batek izan behar du

gauza edo eskubide errealaren edukitzea.

- Gauza edo eskubide errealaren edukitzeak legeak zehazten duen denbora

iraun beharko du.

- Edukitzaileak eskuratu nahi duen eskubide erreala bere titulartasuna lortzeko

borondatea duela aditzera eman behar du, hau da, jende ororen aurrean, jabetzaren

kasuan jabe balitz moduan aritu behar du eta eskubide erreal mugatuen kasuan beren

titular gisa aritu behar du.

Edukitzeak, usukapiorako eragingarria izan dadin, hots, edukitako eskubidea

eskuratzeko, honako baldintzak izan behar ditu:

a) Jabe gisa ukatea.

b) Publiko edo agirikoa izatea.

c) Baketsua izatea.

d) Etenik gabekoa izatea.

Honi edukitze zibila deritzogu. Laburbilduz, edukitzaileak jabe gisa edo

eskubide errealaren titular gisa jokatu behar du, legeak galdatzen duen denboran

zehar, eta inork bere edukitzeari eragozpenik ezarri gabe.

Usukapio motak:

a) Arrunta.

Ohiko usukapioak honako baldintza hauek ditu:

- Uste ona: KZren 1950. artikuluak zehazten du zer den uste

ona:"Edukitzailearen onustea da horrek uste izatea gauza zein pertsonaren eskutik

jaso eta pertsona hori gauzaren ugazaba zela eta horren jabaria eskualda zezakeela

".

- Bidezko titulua: edukitzeak bidezko titulu batean oinarria izango du, honako

hau akastuna izan arren. Alabaina, traditioarekin batera, orokorrean jabetza

besterentzeko balio duen tituluren bat izan behar du.

Legeak, usukapio arruntari dagokionez, xedatzen dituen epeak honako hauek

dira:

1. Ondasun higigarrien kasuan, hiru urteko etengabeko edukitzea

beharrezkoa da.

2. Ondasun higiezinen kasuan, hamar urteko epea galdatzen da.

Alabaina, eskubidea galtzen duena absentea balitz edo atzerrian bizi

izango balitz, aipatu epea hogei urtekoa izango da.

b) Apartekoa.

Aparteko usukapioak ez du bidezko tituluaren ezta uste onaren beharrik,

edukitzearen iraupenarekin soilik gauzatzen baita. Beraz, nahikoa izango da legeak

zehazten duen epea betetzea.

Honako hauek dira, aparteko usukapiorako legeak jasotzen dituen epeak:

1. Ondasun higigarrien kasuan, sei urteko etengabeko edukitzea

beharrezkoa da, beraz, usukapio arruntaren epea bikoizten da.

2. Ondasun higiezinen kasuan, 30 urteko etengabeko epea galdatzen

da. Kasu honetan, eskubidea galtzen duena absentea balitz, 30 urteko

epe bera mantentzen da.

ii) Modu eratorriak

Arestian aipatu dugun KZren 609. artikuluak, jabetza eta gainerako eskubide

errealak eskuratzeko, honako modu eratorri hauek xedatzen ditu:

1. Lege bidez eskuratzea.

Legeak behar dezake eskubide errealak eratzera, horretarako esparru mugatua

izan arren. Horrela gertatuko da, adibidez, legeak zortasun eskubidea inposatzen

duenean edota alargunaren alde usufruktua eratzera behartzen duenean.

2. Oinordetza bidez eskuratzea.

Oinordetzaren eraginez besteren daitezke jabetza eta gainerako eskubide

errealak, dela testamentuaren bidez dela testamenturik gabe. Halere, oinordetzaren

bidez, ez dira soilik eskubide errealak besterentzen, baita kreditu eskubideak eta

obligazioak ere.

3. Dohaintza bidez eskuratzea.

Doako negozio juridikoa dugu hau, zeinarez bidez, eskubide erreal baten

titularrak beste bati aipatu eskubidea besterentzen dion, trukean ezer jaso gabe.

Jasotzaileak titulartasuna lor dezan, gauza higigarria balitz, beharrezkoa izango da

gauza ematea. Alabaina, gauza higiezina balitz, nahiz traditio edo gauzaren ematea

behar ez izan, nahitaezkoa da ordea, hartzailearen adostasuna eskritura publikoan

jasotzea. Halere, Jurisprudentziak ez du onartzen eskrituran edozein adostasun

jasotzea, aitzitik, aipatu eskrituran jasotzen den adostasuna, dohaintzari buruzkoa

izatea galdatzen du.

4. Kontratu bidez eskuratzea: "titulu eta modu" deituriko teoria.

KZren 609. artikuluaren arabera, zenbait kontraturen bitartez, jabetza eta beste

eskubide errealen titulartasuna besteren daiteke. Hau dugu eskubide errealak

eskuratzeko erarik hedatuena eta, ondorioz, azterketa berezia merezi du.

KZren 609. artikuluak hitzez hitz zera adierazten du: jabetza eta gauzen

gaineko gainontzeko eskubide errealak "... zenbait kontraturen ondorioz traditio bidez

eskuratu eta eskualdatzen dira".

Bada, kontratuari titulua deitzen zaio. Titulua transmisioaren oinarri juridikoa da,

eskubidearen transmisioa oinarritzen duen kausa, alegia. Garrantzitsua da titulua

dokumentuarekin ez nahastea, kontratua idatzizko dokumenturik gabe burutu

baitaiteke. Modua gauza emateari, hau da, traditioari deitzen zaio. Hortaz, moduak

eskubide errealaren transmisioa eragiten du.

Esandakoaren arabera ikus daiteke, jabetza eta gauzen gaineko beste

eskubide errealak eskuratzeko, ez dela kontratua burutzea nahikoa izango, aitzitik,

gauza ematea ere beharrezkoa da. Esan dugunaren arabera, gauza emateari traditioa

deritzogu.

Kontratua burutzen denean, kontratuan parte hartzen duten pertsonen artean

kreditu eskubideak sortzen dira, zeinen bitartez eskubide eta obligazioak sortuko diren.

Horien artean, garrantzitsuena gauza ematearen obligazioa da. Alabaina, gauza

ematen ez den bitartean, eskubidearen eskuratzaile berriak ez du gauzaren gain

eskubide errealik jasoko. Dena dela, eskubide erreala besterentzen duenak gauza

emateko obligazioa duenez gero, eskuratzaileak hori egitera behar diezaioke. Hala

bada, titulua eta modua ez dira zertan une berean eman behar.

Adibide batean argi ikusiko da aurretik esan duguna. Salerosketa kontratua

dela bide, erosleak salneurria ordaintzeko obligazioa du eta, era berean, saltzaileak

adostu den gauza emateko obligazioa. Saltzaileak salneurria jaso baino lehenago

erosleari gauza ematen badio, eroslea gauzaren jabe egiten da, salneurria ordaintzeko

obligazioa bizirik dirauen arren; bestalde, erosleak salneurria ordaindu badu baina

saltzaileak oraindik gauza eman ez badio, ez d a oraindik gauzaren jabe izango,

saltzaileari gauza ematea eskatu ahal badio ere. Azken kasu honetan, kontratuak

kreditu eskubidea sortu du baina ez, ordea, eskubide erreala, aipatu eskubide erreala

gauza ematearekin batera lortzen baita.

Kode Zibilak traditioa nolakoa izan behar duen, salerosketa kontratua arautzen

duenean soilik aipatzen du. Hala bada, artikuluetan salerosketa kontratua agertuko den

arren, beste negozio juridikoei ere aplikagarri gertatzen zaie.

Honako hauek dira Kode Zibilak zehazten dituen traditio erak:

1. Traditio edo emate fisikoa. Emate mota hau KZren 1462.1. artikuluan

xedatzen da "Saldutako gauza eman dela ulertuko da, gauza hori eroslearen esku eta

horren edukitzapean jartzen denean". Aipatu artikulua KZren 438. artikuluarek in osatu

behar da; horren arabera edukitzea eskuratzen da edukitako gauzak okupatzen

direnean, edo horiek gure borondatearen menpe geratzen direnean. Halatan, emate

fisikoa gauza titular berriaren eskuetan uztean datza.

2. Traditio espiritualak. Hauetan gauza ez da fisikoki eskuratzailearen esku edo

botere zuzenaren menpe uzten, aitzitik, ematea ordezkatzen duen zerbait eginez

gauzatzen da. KZren 1463. artikuluan aurreikusten dira traditio mota hauek:

a) Sinbolikoa: Emaileak era ezberdinetan adieraz dezake jabetza besterentzeko

asmoa, ondasunak zein motatakoak diren aintzat hartuz.

KZren 1463. artikuluak, gauza higigarrien kasuetan egin daitezkeen traditio

sinbolikoak arautzen ditu, izan ere, honako bi hauek: traditiotzat hartuko da gauzak

gorderik dauden tokiaren giltzak ematea. Halaber, saldutako gauza salmenta egiten

den unean erosleari ezin zaionean eskualdatu, edo beste arrazoi batzuengatik jadanik

eroslearen eskuetan balego, kontratugileen adostasuna traditiotzat hartuko da.

Materiarik gabeko ondasunen kasuan, ostera, jabetza frogatzen duten tituluak

eroslearen eskuetan ezartzeak traditioaren balioa du (KZren 1464. art.).

b) Instrumentala: KZren 1462.2. artikuluak xedatzen duenaren arabera,

"Salmenta eskritura publikoaren bidez egiten de

nean, baliokideak izango dira eskritura egitea eta kontratuaren objektu den gauza

ematea, baldin eta eskritura horrek aurkakoa erakutsi edo ondorioztatzen ez badu argi

eta garbi". Halatan, traditio instrumentala eskritura publikoa izango da.

Artikuluak aipatzen duen salbuespena, sarritan epeko salerosketaren kasuetan

gertatzen da. Horietan, bai kontratuan zein eskritura publikoan ere, saltzaileak ezarri

ohi du "jabetzaren gordetze klausula" delakoa. Aipatu klausularen ondorioz, salneurri

osoa ordaindu arte saltzaileak ez du jabetza transmititzen, eskritura publikoa izan bada

ere.